Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση προγράμματος της Ευρωπαϊκής Ένωσης για την κοινωνική αλλαγή και την καινοτομία /* COM/2011/0609 τελικό - 2011/0270 (COD) */





{SEC(2011)1130 final} {SEC(2011)1131 final} ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ · Γενικό πλαίσιο Οι κοινωνίες της Ευρώπης αντιμετωπίζουν πολλαπλές προκλήσεις που απορρέουν από την αύξηση του παγκόσμιου ανταγωνισμού, τον ταχύ ρυθμό της τεχνολογικής προόδου, τις δημογραφικές τάσεις και την κλιματική αλλαγή. Η κατάσταση επιδεινώθηκε λόγω της πρόσφατης οικονομικής και χρηματοπιστωτικής κρίσης, η οποία έπληξε όλα τα κράτη μέλη και τις περιφέρειες της Ένωσης. Στον τομέα της απασχόλησης και της κοινωνικής πολιτικής, η Ένωση εξακολουθεί να αντιμετωπίζει πολύπλοκα προβλήματα, όπως: – υψηλά ποσοστά ανεργίας, ιδιαίτερα μεταξύ των ατόμων με χαμηλή ειδίκευση, των νέων, των ηλικιωμένων εργαζομένων, των μεταναστών και των ατόμων με αναπηρίες· – όλο και περισσότερο κατακερματισμένη αγορά εργασίας, στην οποία εμφανίζονται πιο ευέλικτα εργασιακά πρότυπα και άλλες προκλήσεις που έχουν αντίκτυπο στην ασφάλεια της απασχόλησης και στις συνθήκες εργασίας· – συρρικνούμενο εργατικό δυναμικό και αυξανόμενη πίεση στα συστήματα κοινωνικής προστασίας ως αποτέλεσμα της δημογραφικής αλλαγής· – δυσκολίες στο συνδυασμό επαγγελματικής ζωής και ευθυνών φροντίδας και στην επίτευξη μιας βιώσιμης εξισορρόπησης ζωής-εργασίας, που παρεμποδίζουν την προσωπική και οικογενειακή ανάπτυξη – απαράδεκτα μεγάλος αριθμός ατόμων που ζουν κάτω από το όριο της φτώχειας και σε κατάσταση κοινωνικού αποκλεισμού. Η κρίση κατέδειξε επίσης τους στενούς δεσμούς και την αλληλεπίδραση μεταξύ των οικονομιών της ΕΕ-27, ιδίως στη ζώνη του ευρώ, πράγμα το οποίο σημαίνει ότι οι μεταρρυθμίσεις ή η έλλειψή τους σε μια χώρα επηρεάζουν την οικονομική επίδοση των άλλων. Αυτό σημαίνει ότι η συντονισμένη δράση σε επίπεδο Ένωσης είναι πιο αποτελεσματική στην αντιμετώπιση των προκλήσεων αυτών από τις μεμονωμένες δράσεις των επιμέρους κρατών μελών. Για να είναι αποτελεσματικές από οικονομική άποψη, οι μεταρρυθμίσεις πρέπει να βασίζονται, στο μέτρο του δυνατού, σε τεκμηριωμένα στοιχεία. Η συμμετοχή των αρμοδίων για τη χάραξη πολιτικής και άλλων ενδιαφερομένων μερών στη διαδικασία της συλλογικής μάθησης, καθώς και στην εκπόνηση και τη δοκιμή νέων προσεγγίσεων είναι δυνατόν να οδηγήσει σε μεγαλύτερη αποδοχή και ενστερνισμό της στρατηγικής «Ευρώπη 2020», καθώς και σε μεγαλύτερη αφοσίωση σ’ αυτήν. Στο πλαίσιο αυτό, η κοινωνική καινοτομία και ιδίως ο κοινωνικός πειραματισμός μπορούν να αποτελέσουν ισχυρά εργαλεία για την καθοδήγηση των μεταρρυθμίσεων και των προσαρμογών της πολιτικής που απαιτούνται για την εφαρμογή της στρατηγικής «Ευρώπη 2020». Ωστόσο, η ανάπτυξη και η διάδοση της προσέγγισης κοινωνικής καινοτομίας σε μεγαλύτερη κλίμακα στην Ευρωπαϊκή Ένωση παρεμποδίζεται από διάφορους παράγοντες, μεταξύ των οποίων: – ανεπαρκής γνώση των αναγκών και των δυνατοτήτων των οργανώσεων της κοινωνίας των πολιτών, των κοινωνικών επιχειρήσεων και των επιχειρηματιών του κοινωνικού τομέα, καθώς και των οργανώσεων του δημόσιου τομέα· – κατακερματισμός προσπαθειών και πόρων, έλλειψη διαφάνειας και προβολής, περιορισμένη χρηματοπιστωτική στήριξη και ανεπαρκείς τεχνικές δεξιότητες που θα μπορούσαν να υποστηρίξουν τις οργανώσεις να αναπτύσσουν και παράγουν κοινωνικές καινοτομίες· – χαμηλά επίπεδα συμμετοχής των πολιτών και των επιχειρήσεων· – ανεπαρκής διάδοση ορθών πρακτικών και έλλειψη εφαρμογής τους σε ευρύτερη κλίμακα· – ανεπαρκείς μέθοδοι αξιολόγησης του αντικτύπου δράσεων και πολιτικών. Ενώ η αντιμετώπιση των κοινωνικοοικονομικών προβλημάτων εμπίπτει κατά κύριο λόγο στην αρμοδιότητα των κρατών μελών και των περιφερειών και πρέπει να εφαρμόζεται όσο το δυνατόν πλησιέστερα στον πολίτη, ο ρόλος της Ένωσης συνίσταται στο να εγγράψει στο θεματολόγιό της την ανάγκη για συγκεκριμένες μεταρρυθμίσεις, να επισημαίνει τα εμπόδια στις αλλαγές και τους τρόπους αντιμετώπισής τους, να εξασφαλίζει την τήρηση των υφιστάμενων σε ευρωπαϊκό επίπεδο κανόνων, να ενθαρρύνει την ανταλλαγή ορθών πρακτικών και την αμοιβαία μάθηση και να υποστηρίζει την κοινωνική καινοτομία και τις προσεγγίσεις σε ευρωπαϊκή κλίμακα. · Αιτιολόγηση της πρότασης Το πρόγραμμα της ΕΕ για την κοινωνική αλλαγή και την καινοτομία βασίζεται σε τρεις ήδη υπάρχοντες άξονες: – το πρόγραμμα Progress, που θεσπίστηκε με την απόφαση αριθ. 1672/2006/ΕΚ· – το EURES· – τον ευρωπαϊκό μηχανισμό μικροχρηματοδοτήσεων Progress για την απασχόληση και την κοινωνική ένταξη, που θεσπίστηκε με την απόφαση αριθ. 283/2010/ΕΕ. Το πρόγραμμα PROGRESS Εντός των ορίων των αρμοδιοτήτων της, η Ένωση, μέσω της πολιτικής της για την απασχόληση και της κοινωνικής πολιτικής της, επιδιώκει κυρίως να διασφαλίσει τη συλλογική δράση και τον αποτελεσματικό συντονισμό πολιτικής μεταξύ των κρατών μελών Το πλαίσιο καθορίζεται από τη συνθήκη (ΣΕΕ), η οποία προβλέπει δύο κύριους τύπους δράσης, συγκεκριμένα τον συντονισμό (υιοθέτηση μέτρων που αποβλέπουν στην ενθάρρυνση της συνεργασίας μεταξύ των κρατών μελών) και τη νομοθεσία (έγκριση, μέσω οδηγιών, ελάχιστων απαιτήσεων). Από την προηγούμενη εμπειρία στην υποστήριξη της συνεργασίας μεταξύ των κρατών μελών στον τομέα της απασχόλησης και των κοινωνικών υποθέσεων έχουν εντοπιστεί ορισμένοι παράγοντες που επηρεάζουν την επιτυχία των συντονισμένων απαντήσεων πολιτικής, μεταξύ των οποίων συγκαταλέγονται ο συνεκτικός καθορισμός των εννοιών των βασικών παραγόντων και της αλληλεξάρτησής τους (π.χ. εξήγηση της φτώχειας των εργαζομένων), η κοινή ορολογία και μέτρηση, που επιτρέπει την παρακολούθηση και τη συγκριτική αξιολόγηση, τα συγκρίσιμα δεδομένα και η σύγκλιση ή η συνέργια μεταξύ των στόχων, των αξιών και των συμφερόντων των διαφόρων ενδιαφερόμενων μερών. Από την έναρξή του, το πρόγραμμα Progress συνέβαλε στην παροχή αποτελεσματικών πολιτικών λύσεων. Το ενισχυμένο πλαίσιο πολιτικής στο πλαίσιο της νέας στρατηγικής «Ευρώπη 2020» τονίζει ακόμη περισσότερο την ανάγκη για τη λήψη τεκμηριωμένων πολιτικών αποφάσεων, έτσι ώστε οι πολιτικές και η νομοθεσία της Ένωσης να ανταποκρίνονται στις κοινωνικοοικονομικές προκλήσεις. Το πρόγραμμα που θα διαδεχθεί το Progress θα βοηθήσει την Επιτροπή στην υλοποίηση των καθηκόντων της: – έρευνα και συλλογή στοιχείων σχετικά με τις συναφείς εξελίξεις της πολιτικής· – παρακολούθηση και υποβολή εκθέσεων σχετικά με την πρόοδο που σημειώνουν τα κράτη μέλη στην επιδίωξη των κοινών προτεραιοτήτων και στόχων της Ένωσης · – διασφάλιση αποτελεσματικής και ομοιόμορφης εφαρμογής της νομοθεσίας της Ένωσης· – εκσυγχρονισμός της νομοθεσίας της Ένωσης σχετικά με τις συνθήκες εργασίας βάσει των αρχών της έξυπνης νομοθεσίας. EURES Η ελεύθερη κυκλοφορία των εργαζομένων, μία από τις τέσσερις ελευθερίες που κατοχυρώνονται στη Συνθήκη, συμβάλλει στην οικονομική ανάπτυξη και την κοινωνική συνοχή της Ένωσης. Ωστόσο, η γεωγραφική κινητικότητα στην Ένωση είναι περιορισμένη εξαιτίας ορισμένων εμποδίων, που ποικίλλουν από νομικά και διοικητικά κωλύματα, δαπάνες στέγασης, προβλήματα δυνατότητας μεταφοράς συνταξιοδοτικών δικαιωμάτων και γλωσσικούς φραγμούς έως έλλειψη διαφάνειας ως προς τις κενές θέσεις εργασίας και εμπόδια στην υποστήριξη της αντιστοίχισης των επαγγελματικών προσόντων των αιτούντων εργασία προς τις προσφερόμενες θέσεις εργασίας. Το EURES αποσκοπεί να ενισχύσει τη διαφάνεια της αγοράς εργασίας, καθιστώντας τις κενές θέσεις εργασίας διαθέσιμες μέσω της πύλης του EURES για την επαγγελματική κινητικότητα και να παράσχει στήριξη για υπηρεσίες πληροφόρησης, παροχής συμβουλών και καθοδήγησης σε εθνικό και σε διασυνοριακό επίπεδο. Ταυτόχρονα, ο ρόλος των δημόσιων υπηρεσιών απασχόλησης (ΔΥΑ) έχει μεταβληθεί συνεπεία της πρόσφατης οικονομικής κρίσης και της ανάγκης για πιο ειδικά προσαρμοσμένες υπηρεσίες. Οι ΔΥΑ θα πρέπει να καταστούν φορείς διά βίου μάθησης, παρέχοντας ένα ευρύ φάσμα υπηρεσιών [όπως αξιολόγηση ικανοτήτων, κατάρτιση, επαγγελματικό προσανατολισμό, αντιστοίχιση θέσεων εργασίας και επαγγελματικών προσόντων, παροχή συμβουλών στους πελάτες (εργαζομένους και εργοδότες)] και μεριμνώντας για τις ανάγκες των ατόμων των πλέον απομακρυσμένων από την αγορά εργασίας. Επιπλέον, το EURES θα πρέπει να προωθήσει νέες μεθόδους εργασίας από κοινού με τις ιδιωτικές υπηρεσίες απασχόλησης. Ευρωπαϊκός Μηχανισμός Μικροχρηματοδοτήσεων Progress Η αυτοαπασχόληση είναι μία από τις δυνατότητες για τους ανέργους να αποκτήσουν θέση απασχόλησης. Η δημιουργία θέσεων απασχόλησης μέσω της ίδρυσης και της εδραίωσης νέων επιχειρήσεων παίζει ουσιώδη ρόλο στην επίτευξη των στόχων της στρατηγικής «Ευρώπη 2020»: σημαντικό μερίδιο των νέων θέσεων εργασίας στην Ένωση δημιουργείται από νεοσυσταθείσες επιχειρήσεις και σχεδόν το 85% αυτών των θέσεων εργασίας δημιουργείται σε πολύ μικρές επιχειρήσεις. Ωστόσο, η Ένωση απέχει πολύ από την εκμετάλλευση του πλήρους δυναμικού της από την άποψη αυτή. Ένα από τα κύρια εμπόδια στη δημιουργία επιχειρήσεων είναι η έλλειψη πρόσβασης στη χρηματοδότηση και ιδίως στη μικροπίστωση, η οποία έχει επιδεινωθεί λόγω της πρόσφατης οικονομικής κρίσης. Ο τομέας της μικροχρηματοδότησης στην Ευρώπη δεν έχει ακόμη φθάσει σε ώριμο στάδιο. Για την ανάπτυξη των μικροχρηματοπιστωτικών ιδρυμάτων της Ευρώπης θα πρέπει να αναπτυχθούν και να διατηρηθούν κατάλληλα πρότυπα χρηματοδότησης. Ως εκ τούτου, είναι σαφές ότι πρέπει να ενισχυθεί η θεσμική ικανότητα των χρηματοπιστωτικών ιδρυμάτων (ιδιαίτερα των μη τραπεζικών μικροχρηματοπιστωτικών ιδρυμάτων), ώστε να καλύπτουν το κόστος έναρξης λειτουργίας και τη χρηματοδότηση για τη χορήγηση δανείων σε ομάδες-στόχους υψηλού κινδύνου. Το πρόγραμμα της Ευρωπαϊκής Ένωσης για την κοινωνική αλλαγή και την καινοτομία έχει στόχο να αυξήσει τη συνοχή της δράσης της ΕΕ στον τομέα της απασχόλησης και τον κοινωνικό τομέα, συνδυάζοντας και εφαρμόζοντας το πρόγραμμα Progress, το EURES και τον ευρωπαϊκό μηχανισμό μικροχρηματοδοτήσεων Progress. Επιπλέον, το πρόγραμμα παρέχει μια ευκαιρία για την απλούστευση της εφαρμογής του μέσω κοινών διατάξεων που καλύπτουν, μεταξύ άλλων, κοινούς γενικούς στόχους, κοινή τυπολογία ενεργειών και εξορθολογισμό της υποβολής εκθέσεων και της αξιολόγησης. Ταυτόχρονα, το πρόγραμμα προβλέπει περιορισμένο σύνολο ειδικών διατάξεων που ισχύουν για τους τρεις άξονες (Progress, EURES και μικροχρηματοδοτήσεις - κοινωνική επιχειρηματικότητα), έτσι ώστε να ληφθούν υπόψη οι νομικές απαιτήσεις (συμπεριλαμβανομένων των κανόνων επιτροπολογίας που ισχύουν μόνο για τον άξονα Progress, των απαιτήσεων γεωγραφικής κάλυψης και των ειδικών απαιτήσεων υποβολής εκθέσεων και αξιολόγησης όσον αφορά τον άξονα μικροχρηματοδοτήσεις - κοινωνική επιχειρηματικότητα). · Στόχος της πρότασης Οι γενικοί στόχοι τους οποίους επιδιώκει το πρόγραμμα είναι οι εξής: α) Ενίσχυση της οικειοποίησης των στόχων της Ένωσης στον τομέα της απασχόλησης, στον κοινωνικό τομέα και στον τομέα των συνθηκών εργασίας από τους βασικούς αρμόδιους για τη χάραξη πολιτικής σε ευρωπαϊκό και εθνικό επίπεδο, καθώς και από άλλα ενδιαφερόμενα μέρη, έτσι ώστε να ασκείται συγκεκριμένη και συντονισμένη δράση τόσο σε επίπεδο Ένωσης όσο και σε επίπεδο κρατών μελών· β) Υποστήριξη της ανάπτυξης κατάλληλων, προσιτών και αποτελεσματικών συστημάτων κοινωνικής προστασίας και αγορών εργασίας και διευκόλυνση της πολιτικής μεταρρύθμισης, με την προαγωγή της χρηστής διακυβέρνησης, της αμοιβαίας μάθησης και της κοινωνικής καινοτομίας· γ) Εκσυγχρονισμός της νομοθεσίας της Ένωσης σύμφωνα με τις αρχές της «έξυπνης νομοθεσίας» και διασφάλιση ότι η νομοθεσία της Ένωσης σε θέματα σχετικά με τις συνθήκες εργασίας εφαρμόζεται αποτελεσματικά· δ) Προώθηση της γεωγραφικής κινητικότητας των εργαζομένων και αύξηση των ευκαιριών απασχόλησης με την ανάπτυξη αγορών εργασίας εντός της Ένωσης, ανοιχτών για όλους και προσπελάσιμων από όλους· ε) Προώθηση της απασχόλησης και της κοινωνικής ένταξης με την αύξηση της διαθεσιμότητας μικροχρηματοδότησης και της προσβασιμότητας σ’ αυτήν για τις ευάλωτες ομάδες και τις πολύ μικρές επιχειρήσεις και με την αύξηση της πρόσβασης στη χρηματοδότηση για τις επιχειρήσεις κοινωνικής οικονομίας. Τα τμήματα του προγράμματος Progress σχετικά με την αρχή της «ισότητας των φύλων» και την αρχή της «απαγόρευσης των διακρίσεων» θα ενταχθούν σε νέες πράξεις στον τομέα της δικαιοσύνης. Ωστόσο, κατά την επιδίωξη των στόχων του, το πρόγραμμα της Ευρωπαϊκής Ένωσης για την κοινωνική αλλαγή και την καινοτομία προάγει την ενσωμάτωση των αρχών της «ισότητας των φύλων» και της «απαγόρευσης των διακρίσεων». 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΑΝΤΙΚΤΥΠΟΥ · Διαβούλευση με τα ενδιαφερόμενα μέρη Στο πλαίσιο της επανεξέτασης του τρέχοντος προγράμματος Progress, η Επιτροπή διοργάνωσε διαβούλευση σε δύο στάδια: 1. Συστάθηκε ομάδα εργασίας, στην οποία συμμετέχουν εκπρόσωποι των βασικών ενδιαφερόμενων μερών του προγράμματος, με στόχο την παροχή στην Επιτροπή δέσμης συστάσεων σχετικά με το σχεδιασμό, τους στόχους, την εφαρμογή και τη χρηματοδότηση του μελλοντικού μέσου. 2. Από τις 4 Απριλίου έως τις 27 Μαΐου 2011 διεξάχθηκε δημόσια διαβούλευση μέσω του διαδικτύου για το μέσο που θα διαδεχτεί το πρόγραμμα Progress. Στη διάρκεια του 2011, κατά τις συνεδριάσεις της ομάδας εργασίας EURES και των επικεφαλής των δημόσιων υπηρεσιών απασχόλησης (ΔΥΑ) έλαβαν χώρα ειδικές συζητήσεις για το μέλλον του EURES. Όσον αφορά τη μικροχρηματοδότηση, η Επιτροπή συγκέντρωσε τις απόψεις του Ευρωπαϊκού Δικτύου Μικροχρηματοδότησης (EMN) (το οποίο εκπροσωπεί τον τομέα μικροχρηματοδότησης της Ένωσης), των διαχειριστικών αρχών του Ευρωπαϊκού Κοινωνικού Ταμείου και του Ευρωπαϊκού Ταμείου Επενδύσεων (το οποίο εφαρμόζει το μηχανισμό μικροχρηματοδοτήσεων Progress εξ ονόματος της Επιτροπής) και της Ευρωπαϊκής Τράπεζας Επενδύσεων. Επιπλέον, ελήφθησαν υπόψη τα αποτελέσματα δύο εργαστηρίων που διοργανώθηκαν από τις υπηρεσίες της Επιτροπής, τα οποία κάλυψαν τόσο τη μικροχρηματοδότηση όσο και την υποστήριξη της κοινωνικής επιχειρηματικότητας. · Εκτίμηση αντικτύπου Διεξάχθηκε σύνθετη εκτίμηση αντικτύπου των χρηματοπιστωτικών μέσων που υπάγονται στην αρμοδιότητα της Γενικής Διεύθυνσης «Απασχόληση, Κοινωνικές Υποθέσεις και Ένταξη», η οποία καλύπτει το Ευρωπαϊκό Κοινωνικό Ταμείο, το Ευρωπαϊκό Ταμείο Προσαρμογής στην Παγκοσμιοποίηση, το πρόγραμμα Progress, το EURES και το μηχανισμό μικροχρηματοδοτήσεων Progress[1]. Η εκτίμηση αντικτύπου εξέτασε τρεις επιλογές: – επιλογή 1: καμία αλλαγή πολιτικής: σύμφωνα με αυτή την επιλογή, το πρόγραμμα Progress, το EURES και ο μηχανισμός μικροχρηματοδοτήσεων Progress θα εξακολουθήσουν να υφίστανται ως χωριστά μέσα που θα λειτουργούν παράλληλα με το Ευρωπαϊκό Κοινωνικό Ταμείο· – επιλογή 2: ένα νέο ολοκληρωμένο πρόγραμμα για την κοινωνική αλλαγή και την καινοτομία: το νέο πρόγραμμα αποτελείται από τρεις ξεχωριστούς αλλά συμπληρωματικούς άξονες: Το Progress, το EURES, καθώς και τη μικροχρηματοδότηση και την κοινωνική επιχειρηματικότητα. – επιλογή 3: ένα ενιαίο μέσο για την απασχόληση και τις κοινωνικές υποθέσεις: ένα τέτοιο μέσο θα διαθέτει ένα σκέλος κοινής διαχείρισης (Ευρωπαϊκό Κοινωνικό Ταμείο) και ένα σκέλος άμεσης διαχείρισης. Η εκτίμηση αντικτύπου κατέληξε στο συμπέρασμα ότι η επιλογή 2 είναι η προτιμώμενη επιλογή, καθόσον θα επιφέρει τα περισσότερα οφέλη από άποψη απόδοσης, κρίσιμης μάζας, συνοχής και αποτελεσματικότητας, αποφεύγοντας συγχρόνως τους πολιτικούς και θεσμικούς κινδύνους. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ · Νομική βάση Η πρόταση βασίζεται στο άρθρο 46 στοιχείο δ), το άρθρο 149, το άρθρο 153 παράγραφος 2 στοιχείο α) και το άρθρο 175 εδάφιο 3 της Συνθήκης. · Αρχές της επικουρικότητας και της αναλογικότητας Δεδομένου ότι οι στόχοι του προτεινόμενου προγράμματος για την κοινωνική αλλαγή και την καινοτομία δεν είναι δυνατόν να επιτευχθούν επαρκώς από τα κράτη μέλη, η Ένωση μπορεί να θεσπίσει μέτρα σύμφωνα με την αρχή της επικουρικότητας, όπως ορίζεται στο άρθρο 5 της συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως προβλέπεται στο εν λόγω άρθρο, ο παρών κανονισμός δεν υπερβαίνει τα αναγκαία όρια για την επίτευξη των στόχων αυτών. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Οι πιστώσεις για την εφαρμογή του προγράμματος για την περίοδο από την 1η Ιανουαρίου 2014 έως τις 31 Δεκεμβρίου 2020 ανέρχονται σε 958,19 εκατ. ευρώ (σε σημερινές τιμές). 2011/0270 (COD) Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση προγράμματος της Ευρωπαϊκής Ένωσης για την κοινωνική αλλαγή και την καινοτομία ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 46 στοιχείο δ), το άρθρο 149, το άρθρο 153 παράγραφος 2 στοιχείο α) και το άρθρο 175 εδάφιο 3, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[2], Έχοντας υπόψη τη γνώμη της Επιτροπής των Περιφερειών[3], Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Σύμφωνα με την ανακοίνωση της Επιτροπής «Ένας προϋπολογισμός για τη στρατηγική "Ευρώπη 2020"»[4], με την οποία συνιστάται να εξορθολογιστούν και να απλουστευτούν τα χρηματοπιστωτικά μέσα της Ένωσης και να ενισχυθεί η επικέντρωσή τους στην προστιθέμενη αξία για την Ένωση, στον αντίκτυπο και στα αποτελέσματα, ο παρών κανονισμός θεσπίζει το πρόγραμμα της Ευρωπαϊκής Ένωσης για την κοινωνική αλλαγή και την καινοτομία (εφεξής «το πρόγραμμα») το οποίο προβλέπει τη συνέχιση και την ανάπτυξη δραστηριοτήτων βάσει της απόφασης αριθ. 1672/2006/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 2006 για τη θέσπιση κοινοτικού προγράμματος για την απασχόληση και την κοινωνική αλληλεγγύη — Progress[5], του κανονισμού (ΕΟΚ) αριθ. 492/2011, του Ευρωπαϊκού Κοινοβουλίου και του Συμβουλίου, της 5ης Απριλίου 2011, που αφορά την ελεύθερη κυκλοφορία των εργαζομένων στο εσωτερικό της Ένωσης[6] και της απόφασης της Επιτροπής 2003/8/ΕΚ της Επιτροπής, της 23ης Δεκεμβρίου 2002, για την εφαρμογή του κανονισμού (ΕΟΚ) αριθ. 1612/68 όσον αφορά την αντιστάθμιση προσφοράς και ζήτησης εργασίας[7] και της απόφασης αριθ. 283/2010/ΕΕ του Ευρωπαϊκού Κοινοβουλίου και του Συμβουλίου, της 25ης Μαρτίου 2010, για τη δημιουργία Ευρωπαϊκού Μηχανισμού Μικροχρηματοδοτήσεων Progress για την απασχόληση και την κοινωνική ένταξη[8] (εφεξής «ο μηχανισμός»). (2) Στις 17 Ιουνίου 2010, το Ευρωπαϊκό Συμβούλιο ενέκρινε την πρόταση της Επιτροπής για τη στρατηγική «Ευρώπη 2020» για την απασχόληση και για μια έξυπνη, βιώσιμη και χωρίς αποκλεισμούς ανάπτυξη, η οποία προβλέπει πέντε πρωταρχικούς στόχους (εκ των οποίων τρεις αφορούν την απασχόληση, την καταπολέμηση της φτώχειας και του κοινωνικού αποκλεισμού και την εκπαίδευση, αντίστοιχα) και επτά εμβληματικές πρωτοβουλίες και συνιστά, ως εκ τούτου, ένα συνεκτικό πλαίσιο πολιτικής για την επόμενη δεκαετία. Το Ευρωπαϊκό Συμβούλιο υποστήριξε την πλήρη κινητοποίηση των κατάλληλων μέσων και πολιτικών της ΕΕ για την επίτευξη των κοινών στόχων και κάλεσε τα κράτη μέλη να εντείνουν τη συντονισμένη δράση. (3) Σύμφωνα με το άρθρο 148 παράγραφος 4 της συνθήκης για τη λειτουργία της Ευρωπαϊκής Ένωσης, το Συμβούλιο ενέκρινε τις κατευθυντήριες γραμμές για τις πολιτικές απασχόλησης στις 21 Οκτωβρίου 2010, οι οποίες, μαζί με τις γενικές κατευθυντήριες γραμμές για τις οικονομικές πολιτικές των κρατών μελών και της Ένωσης που εγκρίθηκαν σύμφωνα με το άρθρο 121 της συνθήκης, περιλαμβάνουν τις ολοκληρωμένες κατευθυντήριες γραμμές για τη στρατηγική «Ευρώπη 2020». Το πρόγραμμα θα πρέπει να συμβάλει στην εφαρμογή των ολοκληρωμένων κατευθυντήριων γραμμών της στρατηγικής «Ευρώπη 2020», και ιδίως των κατευθυντήριων γραμμών 7, 8 και 10, στηρίζοντας παράλληλα την εφαρμογή των εμβληματικών πρωτοβουλιών, με ιδιαίτερη έμφαση στην «Ευρωπαϊκή πλατφόρμα για την καταπολέμηση της φτώχειας και του κοινωνικού αποκλεισμού», στην «Ατζέντα για νέες δεξιότητες και θέσεις εργασίας» και στη «Νεολαία σε κίνηση». (4) Οι εμβληματικές πρωτοβουλίες «Ευρωπαϊκή πλατφόρμα για την καταπολέμηση της φτώχειας και του κοινωνικού αποκλεισμού» και «Ένωση καινοτομίας» ορίζουν την κοινωνική καινοτομία ως ισχυρό εργαλείο για την αντιμετώπιση των κοινωνικών προκλήσεων που προκύπτουν από τη γήρανση του πληθυσμού, τη φτώχεια, την ανεργία, τα νέα πρότυπα εργασίας και τρόπου ζωής και τις προσδοκίες των πολιτών όσον αφορά την κοινωνική δικαιοσύνη, την παιδεία και την περίθαλψη. Το πρόγραμμα θα πρέπει να στηρίξει τη δράση για την επιτάχυνση της κοινωνικής καινοτομίας στους τομείς πολιτικής που εμπίπτουν στο πεδίο εφαρμογής της, του δημοσίου, ιδιωτικού, και του τριτογενούς τομέα, λαμβάνοντας δεόντως υπόψη το ρόλο των περιφερειακών και τοπικών αρχών. Ειδικότερα, θα πρέπει να βοηθήσει στον εντοπισμό, την αξιολόγηση και ανάπτυξη των καινοτόμων λύσεων και πρακτικών μέσω κοινωνικού πειραματισμού για να βοηθήσει αποτελεσματικότερα τα κράτη μέλη στη μεταρρύθμιση των αγορών εργασίας τους και των πολιτικών τους κοινωνικής προστασίας. Πρέπει επίσης να λειτουργήσει ως καταλύτης για την ανάπτυξη διακρατικών εταιρικών σχέσεων και τη δικτύωση μεταξύ παραγόντων του δημόσιου, του ιδιωτικού και του τριτογενούς τομέα και για την υποστήριξη της συμμετοχής τους στο σχεδιασμό και στην εφαρμογή νέων προσεγγίσεων για την αντιμετώπιση πιεστικών κοινωνικών αναγκών και προκλήσεων. (5) Σύμφωνα με τη στρατηγική «Ευρώπη 2020», το πρόγραμμα θα πρέπει να επιδιώξει μια συνεκτική προσέγγιση για την προώθηση της απασχόλησης και την καταπολέμηση του κοινωνικού αποκλεισμού και της φτώχειας. Η εφαρμογή του θα πρέπει να εξορθολογιστεί και να απλουστευτεί, ιδίως μέσω μιας δέσμης κοινών διατάξεων που να περιλαμβάνουν, μεταξύ άλλων, γενικούς στόχους, τυπολογία ενεργειών, καθώς και ρυθμίσεις παρακολούθησης και αξιολόγησης. Το πρόγραμμα θα πρέπει επίσης να επικεντρωθεί σε μεγάλα έργα με σαφή προστιθέμενη αξία για την ΕΕ, ώστε να επιτευχθεί κρίσιμη μάζα και να μειωθεί ο διοικητικός φόρτος τόσο για τους δικαιούχους όσο και για την Επιτροπή. Επιπλέον, θα πρέπει να γίνει μεγαλύτερη χρήση απλουστευμένων επιλογών κόστους (χρηματοδότηση με κατ’ αποκοπή ποσά και ενιαία ποσοστά), ιδίως για την εφαρμογή προγραμμάτων κινητικότητας. Το πρόγραμμα πρέπει να προβλέπει μονοαπευθυντική διαδικασία για την παροχή μικροχρηματοδοτήσεων, παρέχοντας χρηματοδότηση για μικροπιστώσεις, δημιουργία ικανοτήτων και τεχνική βοήθεια. Τέλος, το πρόγραμμα πρέπει να προβλέπει την ευελιξία του προϋπολογισμού μέσω της δημιουργίας αποθεματικού το οποίο θα διατίθεται σε ετήσια βάση, για την ανταπόκριση σε προτεραιότητες πολιτικής. (6) Η Ένωση πρέπει να εξοπλισθεί με αξιόπιστη αναλυτική βάση για τη στήριξη της διαδικασίας λήψης αποφάσεων στον τομέα της απασχόλησης και τον κοινωνικό τομέα. Μια τέτοια βάση τεκμηρίωσης προσθέτει αξία στις εθνικές ενέργειες, προσδίδοντας διάσταση Ευρωπαϊκής Ένωσης και εξασφαλίζοντας τη σύγκριση για τη συγκέντρωση δεδομένων και την ανάπτυξη στατιστικών εργαλείων και μεθόδων, καθώς και κοινών δεικτών, με σκοπό να παρέχεται πλήρης εικόνα της κατάστασης στους τομείς της απασχόλησης, της κοινωνικής πολιτικής και των συνθηκών εργασίας σε όλη την Ένωση και να εξασφαλίζεται υψηλής ποιότητας αξιολόγηση της αποτελεσματικότητας και της αποδοτικότητας των προγραμμάτων και των πολιτικών. (7) Η Ένωση ευρίσκεται σε προνομιακή θέση για να λειτουργήσει ως ευρωπαϊκή πλατφόρμα για ανταλλαγές πολιτικής και αμοιβαία μάθηση μεταξύ των κρατών μελών στον τομέα της απασχόλησης και στον κοινωνικό τομέα. Η γνώση των πολιτικών που έχουν εφαρμοστεί σε άλλες χώρες και των αποτελεσμάτων τους διευρύνει το φάσμα των επιλογών που έχουν στη διάθεσή τους οι υπεύθυνοι για τη χάραξη πολιτικής, δημιουργεί νέες πολιτικές εξελίξεις και ενθαρρύνει τις εθνικές μεταρρυθμίσεις. (8) Η εξασφάλιση της ύπαρξης ελάχιστων προτύπων και της διαρκούς βελτίωσης των συνθηκών εργασίας στην Ένωση αποτελεί κύριο χαρακτηριστικό της ευρωπαϊκής κοινωνικής πολιτικής. Η ΕΕ έχει σημαντικό ρόλο να διαδραματίσει στην εξασφάλιση της προσαρμογής του νομοθετικού πλαισίου, σύμφωνα με τις αρχές της έξυπνης νομοθεσίας, στα εξελισσόμενα πρότυπα εργασίας και τους νέους κινδύνους για την υγεία και την ασφάλεια και στα μέτρα χρηματοδότησης για να βελτιωθεί η συμμόρφωση με τους κανόνες της Ένωσης για την προστασία των δικαιωμάτων των εργαζομένων. (9) Οι οργανώσεις της κοινωνίας των πολιτών που δραστηριοποιούνται σε διάφορα επίπεδα διαδραματίζουν σημαντικό ρόλο στην επίτευξη των στόχων του προγράμματος, με τη συμμετοχή τους στη διαδικασία χάραξης πολιτικής και τη συμβολή τους στην κοινωνική καινοτομία. (10) Η Ένωση έχει αναλάβει να ενισχύει την κοινωνική διάσταση της παγκοσμιοποίησης με την προώθηση της αξιοπρεπούς εργασίας και των κανόνων εργασίας σε διεθνές επίπεδο, είτε άμεσα έναντι τρίτων χωρών είτε έμμεσα μέσω της συνεργασίας με διεθνείς οργανώσεις. Για το σκοπό αυτό, πρέπει να αναπτυχθούν κατάλληλες σχέσεις με τις τρίτες χώρες που δεν συμμετέχουν στο πρόγραμμα, έτσι ώστε να βοηθηθεί η επίτευξη των στόχων του, λαμβανομένων υπόψη των συναφών συμφωνιών μεταξύ των εν λόγω χωρών και της Ένωσης. Αυτό μπορεί να συνεπάγεται τη συμμετοχή εκπροσώπων των εν λόγω τρίτων χωρών σε δραστηριότητες αμοιβαίου ενδιαφέροντος (όπως συνέδρια, εργαστήρια και σεμινάρια) που πραγματοποιούνται σε χώρες που συμμετέχουν στο πρόγραμμα. Επιπλέον, θα πρέπει να αναπτυχθεί συνεργασία με τις σχετικές διεθνείς οργανώσεις, και ιδίως τη Διεθνή Οργάνωση Εργασίας (ΔΟΕ), το Συμβούλιο της Ευρώπης και τον Οργανισμό Οικονομικής Συνεργασίας και Ανάπτυξης (ΟΟΣΑ), με σκοπό την υλοποίηση του προγράμματος, έτσι ώστε να λαμβάνεται υπόψη ο ρόλος των οργανώσεων αυτών. (11) Σύμφωνα με τα άρθρα 45 και 46 της Συνθήκης, ο κανονισμός (ΕΕ) αριθ. 492/2011 θεσπίζει διατάξεις για την επίτευξη της ελεύθερης κυκλοφορίας των εργαζομένων, με την εξασφάλιση στενής συνεργασίας των κρατών μελών μεταξύ τους και με την Επιτροπή. Το EURES θα πρέπει να προωθήσει την καλύτερη λειτουργία των αγορών εργασίας με τη διευκόλυνση της διακρατικής γεωγραφικής κινητικότητας των εργαζομένων, την εξασφάλιση μεγαλύτερης διαφάνειας στην αγορά εργασίας, την εξασφάλιση της αντιστοιχίας προσφοράς και ζήτησης εργασίας και την υποστήριξη των δραστηριοτήτων στους τομείς των υπηρεσιών πρόσληψης, παροχής συμβουλών και επαγγελματικού προσανατολισμού, σε εθνικό και σε διασυνοριακό επίπεδο, συμβάλλοντας έτσι στην επίτευξη των στόχων της στρατηγικής «Ευρώπη 2020». (12) Το πεδίο δράσης του EURES θα πρέπει να διευρυνθεί για την ανάπτυξη και τη στήριξη των προγραμμάτων κινητικότητας σε επίπεδο Ένωσης, με σκοπό την πλήρωση των κενών θέσεων που διαπιστώνονται στην αγορά εργασίας. Σύμφωνα με το άρθρο 47 της συνθήκης, το πρόγραμμα αυτό θα πρέπει να διευκολύνει την κινητικότητα μεταξύ των νέων εργαζομένων. (13) Η στρατηγική «Ευρώπη 2020», και ιδίως η κατευθυντήρια γραμμή 7, ορίζει την αυτοαπασχόληση και την επιχειρηματικότητα ως ζωτικής σημασίας για την επίτευξη έξυπνης, βιώσιμης και χωρίς αποκλεισμούς ανάπτυξης[9]. (14) Η έλλειψη πρόσβασης σε πιστώσεις αποτελεί ένα από τα κύρια εμπόδια για τη δημιουργία επιχειρήσεων, ιδίως μεταξύ των πλέον αποκομμένων από την αγορά εργασίας προσώπων. Οι προσπάθειες της Ένωσης και των κρατών μελών στον τομέα αυτόν πρέπει να ενταθούν για να αυξηθεί η παροχή μικροχρηματοδότησης και να καλύπτεται η ζήτηση εκείνων που τη χρειάζονται περισσότερο, όπως οι άνεργοι και τα ευάλωτα άτομα που επιθυμούν να ξεκινήσουν ή να αναπτύξουν μια πολύ μικρή επιχείρηση, έστω και με την ιδιότητα του αυτοαπασχολούμενου, αλλά δεν έχουν πρόσβαση σε πίστωση. Ως πρώτο βήμα, το 2010, το Ευρωπαϊκό Κοινοβούλιο και το Συμβούλιο επινόησαν το μηχανισμό. (15) Για να καταστεί η μικροχρηματοδότηση περισσότερο διαθέσιμη στη νέα αγορά μικροχρηματοδότησης της Ένωσης απαιτείται να ενισχυθεί η χρηματοπιστωτική ικανότητα των φορέων παροχής μικροχρηματοδότησης και, ιδίως, εκείνων εκτός του τραπεζικού τομέα, σύμφωνα με την ανακοίνωση της Επιτροπής «Μια ευρωπαϊκή πρωτοβουλία για την προώθηση της μικροπίστωσης»[10]. (16) Οι κοινωνικές επιχειρήσεις αποτελούν τον ακρογωνιαίο λίθο της πλουραλιστικής κοινωνικής οικονομίας της αγοράς της Ευρώπης. Μπορούν να ενεργούν ως καταλύτες κοινωνικών αλλαγών επινοώντας καινοτόμους λύσεις, και, ως εκ τούτου, να προσφέρουν πολύτιμη συμβολή στην επίτευξη των στόχων της στρατηγικής «Ευρώπη 2020». Το πρόγραμμα αυτό φιλοδοξεί να βελτιώσει την πρόσβαση των επιχειρήσεων κοινωνικής οικονομίας στη χρηματοδότηση και, με τον τρόπο αυτό, να συμβάλει στην πρωτοβουλία κοινωνικής επιχειρηματικότητας που δρομολόγησε η Επιτροπή[11]. (17) Για να αξιοποιηθεί η πείρα των διεθνών χρηματοπιστωτικών ιδρυμάτων, και ιδίως του ομίλου της Ευρωπαϊκής Τράπεζας Επενδύσεων, οι δράσεις που αφορούν τη μικροχρηματοδότηση και την κοινωνική επιχειρηματικότητα θα πρέπει να εφαρμοστούν έμμεσα από την Επιτροπή με την ανάθεση καθηκόντων εκτέλεσης του προϋπολογισμού σε χρηματοπιστωτικά ιδρύματα σύμφωνα με το δημοσιονομικό κανονισμό. Η χρήση πόρων της Ένωσης προϋποθέτει μόχλευση από διεθνή χρηματοπιστωτικά ιδρύματα και άλλους επενδυτές, καθώς και ενιαίες προσεγγίσεις και, ως εκ τούτου, βελτιώνει την πρόσβαση στη χρηματοδότηση για τις πολύ μικρές επιχειρήσεις, συμπεριλαμβανομένων των αυτοαπασχολούμενων και των επιχειρήσεων κοινωνικής οικονομίας. Η συνεισφορά της ΕΕ ως εκ τούτου βοηθά στην ανάπτυξη του αναδυόμενου τομέα των επιχειρήσεων κοινωνικής οικονομίας και της αγοράς μικροχρηματοδότησης στην Ένωση και ενθαρρύνει τις διασυνοριακές δραστηριότητες. (18) Σύμφωνα με τα άρθρα 8 και 10 της Συνθήκης, το πρόγραμμα θα πρέπει να στηρίζει την ενσωμάτωση της διάστασης της ισότητας των φύλων και της απαγόρευσης των διακρίσεων σε όλες τις δραστηριότητές του. Πρέπει να διεξάγεται τακτική παρακολούθηση και αξιολόγηση, για την εκτίμηση του τρόπου με τον οποίο τα θέματα της ισότητας μεταξύ ανδρών και γυναικών και της καταπολέμησης των διακρίσεων επιλύονται κατά τις δραστηριότητες του προγράμματος. (19) Σύμφωνα με το άρθρο 9 της Συνθήκης, το πρόγραμμα θα πρέπει να εξασφαλίζει ότι οι απαιτήσεις που συνδέονται με την προαγωγή υψηλού επιπέδου απασχόλησης, τη διασφάλιση κατάλληλης κοινωνικής προστασίας και την καταπολέμηση του κοινωνικού αποκλεισμού λαμβάνονται υπόψη κατά τον καθορισμό και την εφαρμογή των πολιτικών και δράσεων της Ένωσης. (20) Για να εξασφαλιστεί πιο αποτελεσματική επικοινωνία με το ευρύ κοινό και ισχυρότερες συνέργιες μεταξύ των δράσεων επικοινωνίας που αναλαμβάνονται με πρωτοβουλία της Επιτροπής, οι πόροι που διατίθενται για δραστηριότητες πληροφόρησης και επικοινωνίας στο πλαίσιο του παρόντος κανονισμού πρέπει επίσης να καλύπτουν δραστηριότητες επικοινωνίας σχετικές με τις πολιτικές προτεραιότητες της Ευρωπαϊκής Ένωσης, εφόσον αυτές συνδέονται με τους γενικούς στόχους του παρόντος κανονισμού. (21) Εφόσον οι στόχοι του παρόντος κανονισμού δεν μπορούν να επιτευχθούν επαρκώς από τα κράτη μέλη και μπορούν, συνεπώς, λόγω της κλίμακας και των συνεπειών τους, να επιτευχθούν καλύτερα σε επίπεδο Ένωσης, η Ένωση μπορεί να εγκρίνει μέτρα, σύμφωνα με την αρχή της επικουρικότητας όπως καθορίζεται στο άρθρο 5 της Συνθήκης της Ευρωπαϊκής Ένωσης. Σύμφωνα με την αρχή της αναλογικότητας, όπως προβλέπεται στο εν λόγω άρθρο, ο παρών κανονισμός δεν υπερβαίνει τα αναγκαία όρια για την επίτευξη των στόχων αυτών. (22) Ο παρών κανονισμός ορίζει, για το σύνολο της διάρκειας του προγράμματος, ένα συνολικό ποσό χρηματοδότησης που αποτελεί προνομιακή αναφορά για την αρμόδια για τον προϋπολογισμό αρχή, κατά τη διάρκεια της ετήσιας διαδικασίας του προϋπολογισμού, κατά την έννοια του σημείου 17 της Διοργανικής Συμφωνίας, της {…}, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη συνεργασία σε δημοσιονομικά θέματα και τη χρηστή δημοσιονομική διαχείριση. (23) Τα οικονομικά συμφέροντα της Ευρωπαϊκής Ένωσης πρέπει να προστατεύονται μέσω αναλογικών μέτρων καθόλη τη διάρκεια του κύκλου των δαπανών, συμπεριλαμβανομένης της πρόληψης, της ανίχνευσης και της διερεύνησης των παρατυπιών, της ανάκτησης των απολεσθέντων, των εσφαλμένως καταβληθέντων ή των μη ορθώς χρησιμοποιηθέντων χρημάτων και, εφόσον χρειάζεται, με την επιβολή κυρώσεων. (24) Οι εκτελεστικές αρμοδιότητες που ανατίθενται στην Επιτροπή με σκοπό την εξασφάλιση ότι υπάρχουν ομοιόμορφοι όροι για τη δράση στο πλαίσιο των αξόνων EURES και μικροχρηματοδότησης και κοινωνικής επιχειρηματικότητας του προγράμματος. (25) Οι εκτελεστικές αρμοδιότητες οι σχετικές με τις δράσεις που αναλαμβάνονται στο πλαίσιο του άξονα Progress του προγράμματος θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή[12], ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Τίτλος I Κοινές διατάξεις Άρθρο 1 Αντικείμενο 1. Ο παρών κανονισμός θεσπίζει το πρόγραμμα της Ευρωπαϊκής Ένωσης για την κοινωνική αλλαγή και την καινοτομία (εφεξής «το πρόγραμμα») στόχος του οποίου είναι να συμβάλει στην υλοποίηση της στρατηγικής «Ευρώπη 2020», των πρωταρχικών στόχων της και των ολοκληρωμένων κατευθυντηρίων γραμμών της, με την παροχή χρηματοδοτικής στήριξης για την επίτευξη των στόχων της Ευρωπαϊκής Ένωσης όσον αφορά την προαγωγή ενός υψηλού επιπέδου απασχόλησης, τη διασφάλιση επαρκούς κοινωνικής προστασίας, την καταπολέμηση του κοινωνικού αποκλεισμού και της φτώχειας, καθώς και τη βελτίωση των συνθηκών εργασίας. 2. Το πρόγραμμα θα διαρκέσει από την 1η Ιανουαρίου 2014 έως τις 31 Δεκεμβρίου 2020. Άρθρο 2 Ορισμοί Για τους σκοπούς του παρόντος κανονισμού: α) Ως «κοινωνική επιχείρηση» νοείται μια επιχείρηση της οποίας πρωταρχικός στόχος είναι μάλλον η επίτευξη κοινωνικού αντικτύπου, παρά η δημιουργία κέρδους για τους ιδιοκτήτες και τα ενδιαφερόμενα μέρη. Δραστηριοποιείται στην αγορά μέσω της παραγωγής αγαθών και υπηρεσιών με επιχειρηματικό και καινοτόμο τρόπο και χρησιμοποιεί τα πλεονάσματα κυρίως για την επίτευξη κοινωνικών στόχων. Η διαχείρισή της ασκείται με υπεύθυνο και διαφανή τρόπο, ιδίως με τη συμμετοχή των εργαζομένων, των πελατών και των ενδιαφερομένων μερών που επηρεάζονται από την επιχειρηματική της δραστηριότητα. β) Ως «μικροπίστωση» νοείται δάνειο ύψους μέχρι 25 000 ευρώ. γ) Ως «πολύ μικρή επιχείρηση» νοείται η επιχείρηση η οποία απασχολεί λιγότερα από 10 άτομα, συμπεριλαμβανομένων των αυτοαπασχολουμένων, και της οποίας ο ετήσιος κύκλος εργασιών ή /και το σύνολο του ετήσιου ισολογισμού δεν υπερβαίνει τα 2 εκατομμύρια ευρώ, σύμφωνα με τη σύσταση της Επιτροπής 2003/361/ΕΚ, της 6ης Μαΐου 2003, σχετικά με τον ορισμό των πολύ μικρών, των μικρών και των μεσαίων επιχειρήσεων[13]. δ) Η «μικροχρηματοδότηση» περιλαμβάνει εγγυήσεις, αντεγγυήσεις, μικροπιστώσεις, ίδια κεφάλαια και οιονεί ίδια κεφάλαια των οποίων η παροχή επεκτείνεται σε άτομα και σε πολύ μικρές επιχειρήσεις. Άρθρο 3 Διάρθρωση του προγράμματος 1. Το πρόγραμμα αποτελείται από τους ακόλουθους τρεις συμπληρωματικούς άξονες: α) Τον άξονα Progress, ο οποίος στηρίζει την ανάπτυξη, την εφαρμογή, την παρακολούθηση και την αξιολόγηση της πολιτικής για την απασχόληση, της κοινωνικής πολιτικής και της νομοθεσίας για τις συνθήκες εργασίας της Ένωσης και προάγει την τεκμηριωμένη χάραξη πολιτικής και την καινοτομία, σε συνεργασία με τους κοινωνικούς εταίρους, τις οργανώσεις της κοινωνίας των πολιτών και άλλα ενδιαφερόμενα μέρη· β) Τον άξονα EURES ο οποίος στηρίζει τις δραστηριότητες που αναλαμβάνονται στο πλαίσιο του δικτύου EURES, δηλαδή, τις ειδικευμένες υπηρεσίες οι οποίες έχουν ορισθεί από τα κράτη μέλη του ΕΟΧ και την Ελβετική Συνομοσπονδία, από κοινού με άλλα ενδιαφερόμενα μέρη, για την ανάπτυξη της ανταλλαγής και της διάδοσης πληροφοριών, καθώς και άλλων μορφών συνεργασίας για την προώθηση της γεωγραφικής κινητικότητας των εργαζομένων· γ) Τον άξονα της μικροχρηματοδότησης και της κοινωνικής επιχειρηματικότητας, ο οποίος διευκολύνει την πρόσβαση των επιχειρηματιών στη χρηματοδότηση, ιδίως εκείνων που είναι οι πλέον απομακρυσμένοι από την αγορά εργασίας, και των επιχειρήσεων κοινωνικής οικονομίας. 2. Οι κοινές διατάξεις που προβλέπονται στα άρθρα 1 έως 14 εφαρμόζονται και στους τρεις άξονες που αναφέρονται στα στοιχεία α), β) και γ) της παραγράφου 1, σε καθένα από τα οποία εφαρμόζονται επίσης ειδικές διατάξεις. Άρθρο 4 Γενικοί στόχοι του προγράμματος 1. Οι γενικοί στόχοι του προγράμματος είναι οι εξής: α) Η ενίσχυση της οικειοποίησης των στόχων της Ένωσης στον τομέα της απασχόλησης, στον κοινωνικό τομέα και στον τομέα των συνθηκών εργασίας από τους βασικούς αρμόδιους για τη χάραξη πολιτικής σε επίπεδο Ένωσης και σε εθνικό επίπεδο, καθώς και από άλλα ενδιαφερόμενα μέρη, έτσι ώστε να ασκείται συγκεκριμένη και συντονισμένη δράση τόσο σε επίπεδο Ένωσης όσο και σε επίπεδο κρατών μελών· β) Η υποστήριξη της ανάπτυξης κατάλληλων, προσιτών και αποτελεσματικών συστημάτων κοινωνικής προστασίας και αγορών εργασίας και η διευκόλυνση της πολιτικής μεταρρύθμισης, με την προαγωγή της χρηστής διακυβέρνησης, της αμοιβαίας μάθησης και της κοινωνικής καινοτομίας· γ) Ο εκσυγχρονισμός της νομοθεσίας της Ένωσης σύμφωνα με τις αρχές της «έξυπνης νομοθεσίας» και η διασφάλιση ότι η νομοθεσία της Ένωσης σε θέματα σχετικά με τις συνθήκες εργασίας εφαρμόζεται αποτελεσματικά· δ) Η προώθηση της γεωγραφικής κινητικότητας των εργαζομένων και η αύξηση των ευκαιριών απασχόλησης με την ανάπτυξη αγορών εργασίας της Ένωσης, ανοικτών για όλους και προσιτών από όλους· ε) Η προώθηση της απασχόλησης και της κοινωνικής ένταξης με την αύξηση της διαθεσιμότητας μικροχρηματοδότησης και της προσβασιμότητας σ’ αυτήν για τις ευάλωτες ομάδες και τις πολύ μικρές επιχειρήσεις και με την επένδυση σε επιχειρήσεις κοινωνικής οικονομίας. 2. Με την επίτευξη των στόχων αυτών, το πρόγραμμα επιδιώκει: α) Να προωθήσει την ισότητα μεταξύ ανδρών και γυναικών και να συμβάλει στην καταπολέμηση των διακρίσεων βάσει του φύλου, της φυλετικής ή εθνοτικής καταγωγής, της θρησκείας ή των πεποιθήσεων, της αναπηρίας, της ηλικίας ή του σεξουαλικού προσανατολισμού· β) Να εξασφαλίσει ότι οι απαιτήσεις που συνδέονται με την προαγωγή υψηλού επιπέδου απασχόλησης, τη διασφάλιση κατάλληλης κοινωνικής προστασίας και την καταπολέμηση του κοινωνικού αποκλεισμού λαμβάνονται υπόψη κατά τον καθορισμό και την εφαρμογή των πολιτικών και δράσεων της Ένωσης. Άρθρο 5 Προϋπολογισμός 1. Οι πιστώσεις για την εφαρμογή του προγράμματος για την περίοδο από 1ης Ιανουαρίου 2014 έως 31ης Δεκεμβρίου 2020 ανέρχονται σε 958,19 εκατ. ευρώ[14]. 2. Τα ακόλουθα ενδεικτικά ποσοστά πρέπει να κατανεμηθούν στους άξονες που προβλέπονται στο άρθρο 3 παράγραφος 1: α) ένα ποσοστό 60% στον άξονα Progress, του οποίου τουλάχιστον 17% πρέπει να διατίθεται για την προαγωγή του κοινωνικού πειραματισμού ως μεθόδου για τη δοκιμή και την αξιολόγηση καινοτόμων λύσεων με σκοπό την εφαρμογή τους σε ευρύτερη κλίμακα· β) ένα ποσοστό 15% στον άξονα EURES· γ) ένα ποσοστό 20% στον άξονα μικροχρηματοδότησης και κοινωνικής επιχειρηματικότητας. Το υπόλοιπο 5% κατανέμεται μεταξύ των τμημάτων σε ετήσια βάση σύμφωνα με τις προτεραιότητες πολιτικής. 3. Η Επιτροπή μπορεί να κάνει χρήση τεχνικής ή/και διοικητικής συνδρομής για τη χρηματοδότηση δαπανών, ιδίως όσον αφορά το λογιστικό έλεγχο, την ανάθεση μεταφράσεων σε εξωτερικούς συνεργάτες, τις συνεδριάσεις εμπειρογνωμόνων και τις δραστηριότητες πληροφόρησης και της επικοινωνίας προς το αμοιβαίο συμφέρον της Επιτροπής και των δικαιούχων. 4. Η αρμόδια για τον προϋπολογισμό αρχή εγκρίνει τις ετήσιες πιστώσεις εντός των ορίων που καθορίζονται στο πολυετές δημοσιονομικό πλαίσιο. Άρθρο 6 Τύποι δράσεων Οι ακόλουθοι τύποι δράσεων μπορούν να χρηματοδοτηθούν βάσει του προγράμματος: 1. Δραστηριότητες ανάλυσης: α) Συλλογή δεδομένων και στατιστικών, καθώς και ανάπτυξη κοινών μεθοδολογιών, ταξινομήσεων, δεικτών και σημείων αναφοράς· β) Έρευνες, μελέτες, αναλύσεις και εκθέσεις, ιδίως με την χρηματοδότηση δικτύων εμπειρογνωμόνων· γ) Εκτιμήσεις και αξιολογήσεις αντικτύπου· δ) Παρακολούθηση και αξιολόγηση της μεταφοράς στο εθνικό δίκαιο και της εφαρμογής της νομοθεσίας της Ένωσης· ε) Προετοιμασία και εφαρμογή κοινωνικού πειραματισμού ως μέθοδος για τη δοκιμή και την αξιολόγηση καινοτόμων λύσεων με σκοπό την εφαρμογή τους σε ευρύτερη κλίμακα· στ) Διάδοση των αποτελεσμάτων αυτών των δραστηριοτήτων ανάλυσης. 2. Δραστηριότητες αμοιβαίας μάθησης, ευαισθητοποίησης και διάδοσης: α) Ανταλλαγές και διάδοση ορθών πρακτικών, καινοτόμων προσεγγίσεων και εμπειριών, αξιολογήσεις από ομότιμους ειδικούς, συγκριτική αξιολόγηση και αμοιβαία μάθηση σε ευρωπαϊκό επίπεδο· β) Πρωτοβουλίες, συνέδρια και σεμινάρια της προεδρίας του Συμβουλίου· γ) Κατάρτιση νομικών και υπεύθυνων χάραξης πολιτικής, καθώς και συμβούλων EURES· δ) Σύνταξη και δημοσίευση οδηγών, εκθέσεων και μορφωτικού υλικού· ε) Δραστηριότητες πληροφόρησης και επικοινωνίας· στ) Ανάπτυξη και συντήρηση των πληροφοριακών συστημάτων με σκοπό την ανταλλαγή και τη διάδοση πληροφοριών σχετικά με την πολιτική και τη νομοθεσία της Ένωσης, καθώς και πληροφοριών σχετικά με την αγορά εργασίας. 3. Υποστήριξη των κύριων παραγόντων όσον αφορά: α) Το κόστος λειτουργίας των βασικών δικτύων σε επίπεδο Ένωσης, οι δραστηριότητες των οποίων αφορούν τους στόχους του άξονα Progress και συμβάλλουν στην επίτευξή τους· β) Ενίσχυση ικανοτήτων των εθνικών διοικήσεων και των εξειδικευμένων υπηρεσιών, που είναι αρμόδιες για την προαγωγή της γεωγραφικής κινητικότητας και που ορίζονται από τα κράτη μέλη, καθώς και των παρόχων μικροπιστώσεων· γ) Σύσταση ομάδων εργασίας από υπαλλήλους των εθνικών διοικήσεων για την παρακολούθηση της εφαρμογής της νομοθεσίας της ΕΕ· δ) δικτύωση και συνεργασία μεταξύ ειδικών φορέων, εθνικών, περιφερειακών και τοπικών αρχών, καθώς και υπηρεσιών απασχόλησης σε επίπεδο Ένωσης· ε) Χρηματοδότηση παρατηρητηρίων σε ευρωπαϊκό επίπεδο· στ) Ανταλλαγή προσωπικού μεταξύ των εθνικών διοικητικών υπηρεσιών. 4. Δράσεις για την προαγωγή της κινητικότητας των ατόμων στην Ένωση, ιδίως ανάπτυξη μιας πολύγλωσσης ψηφιακής πλατφόρμας για τον συμψηφισμό κενών θέσεων εργασίας και αιτήσεων, καθώς και στοχευμένες ενέργειες κινητικότητας για την πλήρωση κενών θέσεων εργασίας, εφόσον έχουν εντοπιστεί ελλείψεις στην αγορά εργασίας και/ή η ανάγκη παροχής βοήθειας σε συγκεκριμένες ομάδες εργαζομένων, όπως οι νέοι. 5. Στήριξη της μικροχρηματοδότησης και των επιχειρήσεων κοινωνικής οικονομίας ιδίως μέσω των χρηματοδοτικών μέσων που προβλέπονται στον τίτλο VIII του Μέρους Ι του κανονισμού XXX/2012 [ο νέος δημοσιονομικός κανονισμός], σχετικά με τους δημοσιονομικούς κανόνες που ισχύουν για τον ετήσιο προϋπολογισμό της Ένωσης και τις επιχορηγήσεις. Άρθρο 7 Κοινή δράση Οι δράσεις που είναι επιλέξιμες στο πλαίσιο του προγράμματος μπορούν να υλοποιηθούν από κοινού με άλλες πράξεις της Ένωσης, υπό την προϋπόθεση ότι οι δράσεις αυτές ανταποκρίνονται στους στόχους τόσο του παρόντος προγράμματος όσο και των λοιπών σχετικών μέσων. Άρθρο 8 Συνοχή και συμπληρωματικότητα 1. Η Επιτροπή, σε συνεργασία με τα κράτη μέλη, διασφαλίζει ότι οι δραστηριότητες που διεξάγονται στο πλαίσιο του προγράμματος είναι συνεπείς και συμπληρωματικές προς τη λοιπή δράση της Ένωσης, ιδίως στο πλαίσιο του Ευρωπαϊκού Κοινωνικού Ταμείου (ΕΚΤ) και σε τομείς όπως ο κοινωνικός διάλογος, η δικαιοσύνη και τα θεμελιώδη δικαιώματα, η εκπαίδευση, η επαγγελματική κατάρτιση και η πολιτική για τη νεολαία, η έρευνα και η καινοτομία, η επιχειρηματικότητα, η υγεία, η διεύρυνση και οι εξωτερικές σχέσεις και η γενική οικονομική πολιτική. 2. Οι δραστηριότητες που υποστηρίζονται από το πρόγραμμα πρέπει να συμμορφώνονται με τη νομοθεσία της Ευρωπαϊκής Ένωσης και τις εθνικές νομοθεσίες, συμπεριλαμβανομένων των κανόνων για τις κρατικές ενισχύσεις, Άρθρο 9 Συνεργασία με επιτροπές Η Επιτροπή αναπτύσσει τις σχέσεις που απαιτούνται με επιτροπές που ασχολούνται με τις πολιτικές, τα μέσα και τις δράσεις που αφορούν το πρόγραμμα, έτσι ώστε να εξασφαλίζεται ότι ενημερώνεται τακτικά και επαρκώς σχετικά με την πρόοδο της εφαρμογής του προγράμματος. Άρθρο 10 Διάδοση των αποτελεσμάτων 1. Τα αποτελέσματα των δράσεων που υλοποιούνται στο πλαίσιο του προγράμματος πρέπει να κοινοποιούνται και να διαδίδονται δεόντως, έτσι ώστε να μεγιστοποιείται ο αντίκτυπος, η βιωσιμότητα και η προστιθέμενη αξία τους για την ΕΕ. 2. Οι δραστηριότητες επικοινωνίας πρέπει επίσης να καλύπτουν δραστηριότητες επικοινωνίας σχετικές με τις πολιτικές προτεραιότητες της Ευρωπαϊκής Ένωσης, εφόσον αυτές συνδέονται με τους γενικούς στόχους του παρόντος κανονισμού. Άρθρο 11 Χρηματοοικονομικές διατάξεις 1. Η Επιτροπή διαχειρίζεται το πρόγραμμα σύμφωνα με τον κανονισμό XXXX/2012 [νέος δημοσιονομικός κανονισμός] σχετικά με τους δημοσιονομικούς κανόνες που ισχύουν για τον ετήσιο προϋπολογισμό της Ένωσης (εφεξής «ο δημοσιονομικός κανονισμός»)[15]. 2. Για την ενίσχυση των συμμετεχόντων στο πρόγραμμα μπορεί να χρησιμοποιηθεί χρηματοδότηση με ποσά κατ' αποκοπή, κλίμακες μοναδιαίου κόστους και ενιαία ποσοστά, ιδίως όσον αφορά τα προγράμματα κινητικότητας που αναφέρονται στο άρθρο 6 παράγραφος 4. Άρθρο 12 Προστασία των οικονομικών συμφερόντων της Ένωσης 1. Η Επιτροπή λαμβάνει τα κατάλληλα προληπτικά μέτρα για να εξασφαλίζει ότι, κατά την υλοποίηση δράσεων που χρηματοδοτούνται δυνάμει του παρόντος κανονισμού, τα οικονομικά συμφέροντα της Ένωσης προστατεύονται κατά της απάτης, της διαφθοράς και κάθε άλλης παράνομης δραστηριότητας, με τη διενέργεια αποτελεσματικών ελέγχων και, σε περίπτωση που εντοπίζονται ατασθαλίες, με την ανάκτηση των ποσών που καταβλήθηκαν αχρεωστήτως και, ανάλογα με την περίπτωση, με αποτελεσματικές, αναλογικές και αποτρεπτικές κυρώσεις, σύμφωνα με το άρθρο 325 της συνθήκης, τον κανονισμό (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων[16] και το δημοσιονομικό κανονισμό. 2. Η Επιτροπή ή οι εκπρόσωποί της και το Ελεγκτικό Συνέδριο έχουν την εξουσία του λογιστικού ελέγχου, βάσει δικαιολογητικών και επιτόπιων ελέγχων, η οποία ασκείται σε όλους τους δικαιούχους επιχορηγήσεων, αντισυμβαλλομένους και υπεργολάβους, καθώς και τρίτους που έλαβαν χρηματοδότηση από την Ένωση. Η OLAF εξουσιοδοτείται να διενεργεί επιτόπιους ελέγχους και επιθεωρήσεις στους οικονομικούς παράγοντες που έχουν σχέση, άμεσα ή έμμεσα, με τη χρηματοδότηση αυτή, σύμφωνα με τις διαδικασίες που ορίζονται στον κανονισμό (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες[17] με στόχο τη διαπίστωση απάτης, διαφθοράς ή άλλης παράνομης ενέργειας σε σχέση με μια συμφωνία ή απόφαση επιχορήγησης ή μια σύμβαση που αφορά χρηματοδότηση εκ μέρους της Ένωσης. 3. Με την επιφύλαξη των παραγράφων 1 και 2, οι αποφάσεις, οι συμφωνίες και οι συμβάσεις που απορρέουν από την εφαρμογή του παρόντος κανονισμού πρέπει να εξουσιοδοτούν ρητά την Επιτροπή, συμπεριλαμβανομένης της OLAF, και το Ελεγκτικό Συνέδριο να διενεργούν τέτοιους λογιστικούς ελέγχους, επιτόπιους ελέγχους και επιθεωρήσεις. Άρθρο 13 Παρακολούθηση Με σκοπό την τακτική παρακολούθηση του προγράμματος και την πραγματοποίηση όλων των προσαρμογών που απαιτούνται για την πολιτική και τις προτεραιότητες χρηματοδότησης, η Επιτροπή συντάσσει ετήσιες εκθέσεις παρακολούθησης και τις υποβάλλει στο Ευρωπαϊκό Κοινοβούλιο και το Συμβούλιο. Οι εκθέσεις αυτές αφορούν τα αποτελέσματα του προγράμματος και το βαθμό στον οποίο η ισότητα μεταξύ ανδρών και γυναικών και η καταπολέμηση των διακρίσεων, καθώς και τα θέματα πρόσβασης αντιμετωπίστηκαν μέσω των δραστηριοτήτων του. Άρθρο 14 Αξιολόγηση 1. Έως το τέλος του 2017 θα διενεργηθεί ενδιάμεση αξιολόγηση του προγράμματος για τη μέτρηση της προόδου που σημειώθηκε ως προς την επίτευξη των στόχων του, τον προσδιορισμό του κατά πόσον έγινε αποτελεσματική χρήση των πόρων και την αξιολόγηση της προστιθέμενης αξίας του για την ΕΕ. 2. Το αργότερο δύο έτη μετά τη λήξη του προγράμματος, η Επιτροπή θα πραγματοποιήσει εκ των υστέρων αξιολόγηση για τη μέτρηση του αντικτύπου του και της προστιθέμενης αξίας του για την ΕΕ και θα διαβιβάσει έκθεση σχετικά με την εν λόγω αξιολόγηση στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών. Τίτλος II Ειδικές διατάξεις Πρώτο κεφάλαιο Άξονας Progress Άρθρο 15 Ειδικοί στόχοι Εκτός των γενικών στόχων που ορίζονται στο άρθρο 4, οι ειδικοί στόχοι του άξονα Progress είναι οι εξής: α) Ανάπτυξη και διάδοση υψηλής ποιότητας συγκριτικών αναλυτικών γνώσεων για να εξασφαλιστεί ότι η πολιτική της Ένωσης για την απασχόληση και η κοινωνική πολιτική της, καθώς και η νομοθεσία της σχετικά με τις συνθήκες εργασίας βασίζονται σε αξιόπιστα στοιχεία και ανταποκρίνονται στις ανάγκες, τις προκλήσεις και τις συνθήκες στα επιμέρους κράτη μέλη και στις άλλες συμμετέχουσες χώρες· β) Διευκόλυνση της αποτελεσματικής ανταλλαγής πληροφοριών χωρίς αποκλεισμούς, της αμοιβαίας μάθησης και του διαλόγου σχετικά με την πολιτική της Ένωσης για την απασχόληση και την κοινωνική πολιτική της, καθώς και τη νομοθεσία σχετικά με τις συνθήκες εργασίας, σε ενωσιακό εθνικό και διεθνές επίπεδο, ώστε να βοηθούνται τα κράτη μέλη και οι άλλες συμμετέχουσες χώρες στην ανάπτυξη των πολιτικών τους και στην εφαρμογή της νομοθεσίας της Ένωσης· γ) Παροχή οικονομικής στήριξης στους φορείς χάραξης πολιτικής για να δοκιμάσουν μεταρρυθμίσεις στην κοινωνική πολιτική και στην πολιτική της αγοράς εργασίας, να ενισχύσουν την ικανότητα των κύριων παραγόντων για εκπόνηση και εφαρμογή κοινωνικών πειραματισμών και να καταστήσουν προσιτές τις σχετικές γνώσεις και την εμπειρία· δ) Παροχή, στις οργανώσεις της Ένωσης και τις εθνικές οργανώσεις, χρηματοδοτικής υποστήριξης για την ενίσχυση της ικανότητάς τους να αναπτύσσουν, να προάγουν και να στηρίζουν την εφαρμογή της πολιτικής της Ένωσης για την απασχόληση και της κοινωνικής πολιτικής της, καθώς και της νομοθεσίας της σχετικά με τις συνθήκες εργασίας. Άρθρο 16 Συμμετοχή 1. Στον άξονα Progress μπορούν να συμμετέχουν οι ακόλουθες χώρες: α) Τα κράτη μέλη· β) Οι χώρες μέλη της ΕΖΕΣ και του ΕΟΧ, σύμφωνα με τη συμφωνία ΕΟΧ· γ) Οι υποψήφιες χώρες και οι δυνάμει υποψήφιες χώρες, σύμφωνα με τις γενικές αρχές και τους γενικούς όρους και προϋποθέσεις που έχουν καθοριστεί στις συμφωνίες-πλαίσια που έχουν συναφθεί με τις χώρες αυτές για τη συμμετοχή τους σε προγράμματα της Ένωσης. 2. Πρόσβαση στο πρόγραμμα έχουν όλοι οι δημόσιοι και/ή ιδιωτικοί φορείς, παράγοντες και οργανισμοί και ιδίως οι εξής: α) Εθνικές, περιφερειακές και τοπικές αρχές· β) Υπηρεσίες απασχόλησης· γ) Εξειδικευμένοι οργανισμοί που προβλέπονται από το δίκαιο της Ένωσης· δ) Κοινωνικοί εταίροι· ε) Μη κυβερνητικές οργανώσεις, ιδίως εκείνες που είναι οργανωμένες σε επίπεδο Ένωσης· στ) Ιδρύματα τριτοβάθμιας εκπαίδευσης και ερευνητικά ιδρύματα· ζ) Εμπειρογνώμονες αξιολόγησης και εκτίμησης αντικτύπου· η) Εθνικές στατιστικές υπηρεσίες· θ) Μέσα μαζικής ενημέρωσης. 3. Η Επιτροπή μπορεί να συνεργάζεται με διεθνείς οργανώσεις και ιδιαίτερα με το Συμβούλιο της Ευρώπης, τον ΟΟΣΑ, τη ΔΟΕ και την Παγκόσμια Τράπεζα. 4. Η Επιτροπή μπορεί να συνεργάζεται με τρίτες χώρες που δεν συμμετέχουν στο πρόγραμμα. Εκπρόσωποι τρίτων χωρών μπορούν να συμμετέχουν σε δραστηριότητες αμοιβαίου ενδιαφέροντος (όπως συνέδρια, εργαστήρια και σεμινάρια) που πραγματοποιούνται σε χώρες που συμμετέχουν στο πρόγραμμα, και το κόστος συμμετοχής τους μπορεί να καλύπτεται από το πρόγραμμα. Άρθρο 17 Εκτελεστικές αρμοδιότητες που ανατίθενται στην Επιτροπή 1. Με τη διαδικασία εξέτασης που αναφέρεται στο άρθρο 18 παράγραφος 3 εκδίδονται μέτρα αναγκαία για την εφαρμογή του άξονα Progress σχετικά με: α) τα πολυετή προγράμματα εργασίας που καθορίζουν μεσοπρόθεσμες προτεραιότητες πολιτικής και χρηματοδότησης· β) τα ετήσια προγράμματα εργασίας, συμπεριλαμβανομένων των κριτηρίων για την επιλογή των δικαιούχων βάσει προσκλήσεων υποβολής προτάσεων. 2. Όλα τα άλλα μέτρα που είναι αναγκαία για την εφαρμογή του άξονα Progress εκδίδονται σύμφωνα με τη διαδικασία του άρθρου 18 παράγραφος 2. Άρθρο 18 Επιτροπή 1. Η Ευρωπαϊκή Επιτροπή επικουρείται από μια επιτροπή. Πρόκειται για επιτροπή κατά την έννοια του κανονισμού (ΕΕ) αριθ. 182/2011. 2. Όταν γίνεται αναφορά στην παρούσα παράγραφο, εφαρμόζεται το άρθρο 4 του κανονισμού (ΕΕ) αριθ. 182/2011. 3. Όταν γίνεται αναφορά στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011. Άρθρο 19 Μεταβατικά μέτρα Οι δράσεις που αρχίζουν να εφαρμόζονται πριν από την 1η Ιανουαρίου 2014 με βάση την απόφαση 1672/2006/ΕΚ (τμήματα 1, 2 και 3 που αναφέρονται στο άρθρο 3) εξακολουθούν να διέπονται από την εν λόγω απόφαση. Όσον αφορά τις ανωτέρω δράσεις, η επιτροπή που αναφέρεται στο άρθρο 13 της εν λόγω απόφασης αντικαθίσταται από την επιτροπή που προβλέπεται στο άρθρο 18 του παρόντος κανονισμού. Κεφάλαιο II Άξονας EURES Άρθρο 20 Ειδικοί στόχοι Επιπλέον των γενικών στόχων που ορίζονται στο άρθρο 4, οι ειδικοί στόχοι του άξονα EURES συνίστανται στα εξής: α) Εξασφάλιση ότι υπάρχει διαφάνεια όσον αφορά τις κενές θέσεις εργασίας, τις αιτήσεις εργασίας και οποιαδήποτε σχετική πληροφορία προς διευκόλυνση των ενδεχόμενων αιτούντων εργασία και εργοδοτών· αυτό επιτυγχάνεται με την ανταλλαγή και τη διάδοση των σχετικών πληροφοριών σε διακρατικό, διαπεριφερειακό και διασυνοριακό επίπεδο και με τη χρήση τυποποιημένων εντύπων κατάλληλων για όλες τις σχετικές χρήσεις· β) Ανάπτυξη υπηρεσιών για την πρόσληψη και την τοποθέτηση εργαζομένων σε θέσεις εργασίας με την εφαρμογή συμψηφισμού προσφοράς και ζήτησης εργασίας σε ευρωπαϊκό επίπεδο· η αρχή αυτή θα καλύπτει όλες τις φάσεις της τοποθέτησης, από την προετοιμασία πριν από την πρόσληψη μέχρι τη βοήθεια μετά την τοποθέτηση, με σκοπό την επιτυχή ένταξη του αιτούντος στην αγορά εργασίας· οι υπηρεσίες αυτές περιλαμβάνουν στοχοθετημένα προγράμματα κινητικότητας για την πλήρωση των κενών θέσεων εργασίας όπου εντοπίζονται ελλείψεις στην αγορά εργασίας και/ή ανάγκη παροχής βοήθειας σε ιδιαίτερες ομάδες εργαζομένων, όπως οι νέοι. Άρθρο 21 Συμμετοχή 1. Στον άξονα EURES μπορούν να συμμετέχουν οι ακόλουθες χώρες: α) τα κράτη μέλη· β) οι χώρες μέλη της ΕΖΕΣ και του ΕΟΧ, σύμφωνα με τη συμφωνία ΕΟΧ και τη συμφωνία μεταξύ της Ευρωπαϊκής Κοινότητας και των κρατών μελών της, αφενός, και της Ελβετικής Συνομοσπονδίας, αφετέρου, για την ελεύθερη κυκλοφορία των προσώπων[18]. 2. Στον άξονα EURES μπορούν να συμμετέχουν όλοι οι δημόσιοι και ιδιωτικοί φορείς, παράγοντες και οργανισμοί που έχουν οριστεί από κράτος μέλος ή από την Επιτροπή, οι οποίοι πληρούν τις προϋποθέσεις για τη συμμετοχή στο δίκτυο EURES, όπως προβλέπεται στην απόφαση 2003/8/ΕΚ[19]. Οι εν λόγω φορείς και οργανώσεις πρέπει να περιλαμβάνουν ιδίως: α) Εθνικές, περιφερειακές και τοπικές αρχές· β) Υπηρεσίες απασχόλησης· γ) Οργανώσεις κοινωνικών εταίρων και άλλων ενδιαφερόμενων μερών. Κεφάλαιο III Άξονας μικροχρηματοδότησης και κοινωνικής επιχειρηματικότητας Άρθρο 22 Ειδικοί στόχοι Επιπλέον των στόχων που ορίζονται στο άρθρο 4, οι ειδικοί στόχοι του άξονα μικροχρηματοδότησης και κοινωνικής επιχειρηματικότητας είναι οι εξής: 1. Αύξηση της πρόσβασης στη μικροχρηματοδότηση και της διαθεσιμότητας αυτής για: α) άτομα που έχασαν ή κινδυνεύουν να χάσουν την απασχόλησή τους, ή που αντιμετωπίζουν δυσκολίες στην ένταξη ή επανένταξή τους στην αγορά εργασίας, καθώς και άτομα που αντιμετωπίζουν κίνδυνο κοινωνικού αποκλεισμού και ευάλωτα άτομα που βρίσκονται σε μειονεκτική θέση όσον αφορά την πρόσβαση στη συμβατική πιστωτική αγορά και θέλουν να συστήσουν ή να αναπτύξουν τη δική τους πολύ μικρή επιχείρηση· β) πολύ μικρές επιχειρήσεις, ιδιαίτερα εκείνες που απασχολούν άτομα που αναφέρονται στο στοιχείο α)· 2. Οικοδόμηση της ικανότητας των παρόχων μικροπιστώσεων να λειτουργούν ως πιστωτικά ιδρύματα· 3. Στήριξη της ανάπτυξης των επιχειρήσεων κοινωνικής οικονομίας, κυρίως με τη διευκόλυνση της πρόσβασης σε χρηματοδότηση. Άρθρο 23 Συμμετοχή 1. Η συμμετοχή στον άξονα μικροχρηματοδότησης και κοινωνικής επιχειρηματικότητας είναι ανοικτή για δημόσιους και ιδιωτικούς φορείς που εδρεύουν σε εθνικό, περιφερειακό ή τοπικό επίπεδο στις χώρες που αναφέρονται στο άρθρο 16 παράγραφος 1 και που παρέχουν στις εν λόγω χώρες: α) μικροχρηματοδότηση για φυσικά πρόσωπα και πολύ μικρές επιχειρήσεις· β) χρηματοδότηση για επιχειρήσεις κοινωνικής οικονομίας. 2. Για να προσεγγίσουν τους τελικούς δικαιούχους και να δημιουργήσουν ανταγωνιστικές και βιώσιμες πολύ μικρές επιχειρήσεις, οι δημόσιοι και ιδιωτικοί οργανισμοί που ασκούν τις δραστηριότητες που αναφέρονται στην παράγραφο 1 στοιχείο α) συνεργάζονται στενά με τις οργανώσεις που εκπροσωπούν τα συμφέροντα των τελικών δικαιούχων μικροπίστωσης και με τους οργανισμούς, ιδίως εκείνους που υποστηρίζονται από το Ευρωπαϊκό Κοινωνικό Ταμείο (ΕΚΤ), οι οποίοι παρέχουν προγράμματα καθοδήγησης και κατάρτισης στους εν λόγω τελικούς δικαιούχους. 3. Οι δημόσιοι και ιδιωτικοί φορείς που ασκούν τις δραστηριότητες που αναφέρονται στην παράγραφο 1 στοιχείο α) τηρούν υψηλές προδιαγραφές όσον αφορά τη διακυβέρνηση, τη διαχείριση και την προστασία των πελατών σύμφωνα με τις αρχές του Ευρωπαϊκού Κώδικα Δεοντολογίας για την Παροχή Μικροπίστωσης και επιδιώκουν να αποφεύγεται η υπερχρέωση φυσικών προσώπων και επιχειρήσεων. Άρθρο 24 Χρηματοδοτική συνεισφορά Εκτός από την περίπτωση των κοινών δράσεων, οι χρηματοδοτικές πιστώσεις που διατίθενται για τον άξονα «Μικροχρηματοδότηση και κοινωνική επιχειρηματικότητα» καλύπτουν το πλήρες κόστος των δράσεων που υλοποιούνται μέσω των χρηματοδοτικών μέσων, συμπεριλαμβανομένων των υποχρεώσεων πληρωμής προς τους ενδιάμεσους χρηματοπιστωτικούς οργανισμούς, όπως οι ζημίες από εγγυήσεις, τα τέλη των διεθνών χρηματοπιστωτικών ιδρυμάτων για τη διαχείριση της συνεισφοράς της Ένωσης και κάθε άλλη επιλέξιμη δαπάνη. Άρθρο 25 Διαχείριση 1. Για την υλοποίηση των δράσεων που αναφέρονται στο άρθρο 6 παράγραφος 5, η Επιτροπή μπορεί να συνάπτει συμφωνίες με τους φορείς που αναφέρονται στο άρθρο 55 παράγραφος 1 στοιχείο β) σημεία iii) και iv) του κανονισμού XXX/2012 [νέος δημοσιονομικός κανονισμός 2012] σχετικά με τους δημοσιονομικούς κανόνες που ισχύουν για τον ετήσιο προϋπολογισμό της Ένωσης. Οι συμφωνίες αυτές θεσπίζουν λεπτομερείς διατάξεις για την εφαρμογή των καθηκόντων που ανατίθενται στα εν λόγω χρηματοπιστωτικά ιδρύματα, συμπεριλαμβανομένων διατάξεων σχετικών με την ανάγκη διασφάλισης της προσθετικότητας και του συντονισμού με τα υφιστάμενα ενωσιακά και εθνικά χρηματοπιστωτικά μέσα, καθώς και με την ισόρροπη κατανομή των πόρων μεταξύ των κρατών μελών και των άλλων συμμετεχουσών χωρών. Τα χρηματοπιστωτικά μέσα που αναφέρονται στα άρθρα 6 παράγραφος 5 στοιχείο β), 6 παράγραφος 5 στοιχείο γ) και 6 παράγραφος 5 στοιχείο δ) μπορούν να χορηγούνται μέσω επένδυσης σε ειδικό επενδυτικό φορέα. 2. Οι συμφωνίες που αναφέρονται στην παράγραφο 1 του παρόντος άρθρου προβλέπουν την υποχρέωση των διεθνών χρηματοπιστωτικών ιδρυμάτων να επανεπενδύουν τους πόρους και τα έσοδα, συμπεριλαμβανομένων των μερισμάτων και των επιστροφών, σε δράσεις σύμφωνα με το άρθρο 6 παράγραφος 5 για περίοδο δέκα ετών από την ημερομηνία έναρξης του προγράμματος. 3. Σύμφωνα με το άρθρο 18 παράγραφος 1 του [ΔΚ], τα έσοδα και οι πληρωμές που πραγματοποιούνται από ένα χρηματοπιστωτικό μέσο αποδίδονται σ’ αυτό το χρηματοπιστωτικό μέσο. Όσον αφορά τα χρηματοπιστωτικά μέσα που έχουν ήδη συσταθεί σύμφωνα με το προηγούμενο πολυετές δημοσιονομικό πλαίσιο, τα έσοδα και οι πληρωμές που προέρχονται από ενέργειες που άρχισαν κατά την προηγούμενη περίοδο αποδίδονται στο χρηματοπιστωτικό μέσο κατά την τρέχουσα περίοδο. 4. Κατά τη λήξη των συμφωνιών που έχουν συναφθεί με τα διεθνή χρηματοπιστωτικά ιδρύματα ή μετά τον τερματισμό της επενδυτικής περιόδου του ειδικευμένου επενδυτικού φορέα, τα έσοδα και το υπόλοιπο που οφείλονται στην Ευρωπαϊκή Ένωση πρέπει να καταβάλλονται στο γενικό προϋπολογισμό της Ευρωπαϊκής Ένωσης. 5. Τα διεθνή χρηματοπιστωτικά ιδρύματα και, κατά περίπτωση, οι διαχειριστές της χρηματοδότησης συνάπτουν γραπτές συμφωνίες με τους δημόσιους και ιδιωτικούς φορείς που αναφέρονται στο άρθρο 23. Οι εν λόγω συμφωνίες πρέπει να καθορίζουν τις υποχρεώσεις των δημόσιων και ιδιωτικών φορέων να χρησιμοποιούν τους πόρους που διατίθενται στο πλαίσιο του άξονα μικροχρηματοδότησης και κοινωνικής επιχειρηματικότητας σύμφωνα με τους στόχους που καθορίζονται στο άρθρο 22 και να παρέχουν πληροφορίες σχετικά με την κατάρτιση των ετήσιων εκθέσεων που προβλέπονται στο άρθρο 26. Άρθρο 26 Ετήσιες εκθέσεις εκτέλεσης 1. Τα διεθνή χρηματοπιστωτικά ιδρύματα και, κατά περίπτωση, οι διαχειριστές της χρηματοδότησης διαβιβάζουν στην Επιτροπή ετήσιες εκθέσεις σχετικά με τις δραστηριότητες που έλαβαν ενίσχυση, καθώς και σχετικά με τη δημοσιονομική εκτέλεσή τους και την κατανομή της χρηματοδότησης και τη δυνατότητα πρόσβασης σ’ αυτήν και την επένδυση ανά τομέα και είδος δικαιούχων, τις αιτήσεις που έγιναν δεκτές ή απορρίφθηκαν και τις συμβάσεις που συνάφθηκαν από τους δημόσιους και ιδιωτικούς φορείς, τις δράσεις που χρηματοδοτήθηκαν, καθώς και τα αποτελέσματα, μεταξύ άλλων όσον αφορά τον κοινωνικό αντίκτυπο, τη δημιουργία θέσεων απασχόλησης και τη βιωσιμότητα της στήριξης που χορηγήθηκε σε επιχειρήσεις. 2. Οι πληροφορίες που παρέχονται με τις εν λόγω ετήσιες εκθέσεις εκτέλεσης χρησιμοποιούνται στις ετήσιες εκθέσεις παρακολούθησης που προβλέπονται στο άρθρο 13. Οι εκθέσεις παρακολούθησης περιλαμβάνουν τις ετήσιες εκθέσεις που προβλέπονται στο άρθρο 8 παράγραφος 2 της απόφασης αριθ. 283/2010/ΕΕ. Άρθρο 27 Αξιολόγηση 1. Η τελική αξιολόγηση που προβλέπεται στο άρθρο 14 παράγραφος 2 περιλαμβάνει την τελική αξιολόγηση που προβλέπεται στο άρθρο 9 της απόφασης αριθ. 283/2010/ΕΕ. 2. Η Επιτροπή προβαίνει σε ειδική τελική αξιολόγηση του άξονα μικροχρηματοδότησης και κοινωνικής επιχειρηματικότητας το αργότερο ένα έτος μετά τη λήξη των συμφωνιών με τα διεθνή χρηματοπιστωτικά ιδρύματα. Άρθρο 28 Τροποποιήσεις Η απόφαση 283/2010/ΕΕ τροποποιείται ως εξής: α) Στο άρθρο 5, η παράγραφος 4 αντικαθίσταται από το ακόλουθο κείμενο: «4. Κατά τη λήξη της ισχύος του μηχανισμού, το υπόλοιπο που οφείλεται στην Ευρωπαϊκή Ένωση διατίθεται για μικροχρηματοδοτήσεις και στήριξη επιχειρήσεων κοινωνικής οικονομίας σύμφωνα με τον κανονισμό αριθ. XX/201X/.» β) Στο άρθρο 8 οι παράγραφοι 3 και 4 απαλείφονται. Άρθρο 29 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε κράτος μέλος. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ ΓΙΑ ΤΙΣ ΠΡΟΤΑΣΕΙΣ 1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 1.1. Ονομασία της πρότασης/πρωτοβουλίας 1.2. Σχετικός(οί) τομέας(είς) πολιτικής που αφορά(ούν) τη δομή ΔΒΔ/ΠΒΔ 1.3. Χαρακτήρας της πρότασης/πρωτοβουλίας 1.4. Στόχος(οι) 1.5. Αιτιολόγηση της πρότασης/πρωτοβουλίας 1.6. Διάρκεια και δημοσιονομικές επιπτώσεις της δράσης 1.7. Προβλεπόμενος(οι) τρόπος(οι) διαχείρισης 2. MEΤΡΑ ΔΙΑΧΕΙΡΙΣΗΣ 2.1. Διατάξεις για την παρακολούθηση και την υποβολή εκθέσεων 2.2. Σύστημα διαχείρισης και ελέγχου 2.3. Μέτρα για την πρόληψη περιπτώσεων απάτης και παρατυπίας 3. ΕΚΤΙΜΩΜΕΝΟΣ ΔΗΜΟΣΙΟΝΟΜΙΚΟΣ ΑΝΤΙΚΤΥΠΟΣ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 3.1. Τομέας(είς) του πολυετούς δημοσιονομικού πλαισίου και γραμμή(ές) των δαπανών του προϋπολογισμού που επηρεάζονται 3.2. Εκτιμώμενος αντίκτυπος στις δαπάνες 3.2.1. Συνοπτική παρουσίαση του εκτιμώμενου αντικτύπου στις δαπάνες 3.2.2. Εκτιμώμενος αντίκτυπος στις επιχειρησιακές πιστώσεις 3.2.3. Εκτιμώμενος αντίκτυπος στις πιστώσεις διοικητικού χαρακτήρα 3.2.4. Συμβατότητα με το ισχύον πολυετές δημοσιονομικό πλαίσιο 3.2.5. Συμμετοχή τρίτων στη χρηματοδότηση 3.3. Εκτιμώμενος αντίκτυπος στα έσοδα ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ ΓΙΑ ΤΙΣ ΠΡΟΤΑΣΕΙΣ 1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 1.1. Ονομασία της πρότασης/πρωτοβουλίας Κανονισμός για τη θέσπιση προγράμματος της Ευρωπαϊκής Ένωσης για την κοινωνική αλλαγή και την καινοτομία 1.2. Σχετικός(οί) τομέας(είς) πολιτικής στη δομή ΔΒΔ/ΠΒΔ[20] Σήμερα: Απασχόληση και Κοινωνικές Υποθέσεις, κοινοτικές πολιτικές για την απασχόληση /μέσα κοινοτικής πολιτικής για την απασχόληση Progress (04 04 01), Eures (04 03 04), EPMF (04 04 15) Μελλοντικές πολυετείς δημοσιονομικές προοπτικές: Τίτλος 1 (Θεματολόγιο κοινωνικής ανάπτυξης) 1.3. Χαρακτήρας της πρότασης/πρωτοβουλίας þΗ πρόταση/πρωτοβουλία αφορά νέα δράση ¨ Η πρόταση/πρωτοβουλία αφορά νέα δράση μετά από πιλοτικό έργο/ προπαρασκευαστική δράση ¨ Η πρόταση/πρωτοβουλία αφορά την παράταση υφιστάμενης δράσης ¨ Η πρόταση/πρωτοβουλία αφορά δράση αναπροσανατολισμένη προς νέα δράση 1.4. Στόχοι 1.4.1. Ο(οι) πολυετής(-είς) στρατηγικός(-οί) στόχος(-οι) της Επιτροπής που αφορά η πρόταση/πρωτοβουλία Το πρόγραμμα έχει ως στόχο να συμβάλει στην υλοποίηση της στρατηγικής «Ευρώπη 2020», των πρωταρχικών στόχων της (για τη φτώχεια, την απασχόληση και την εκπαίδευση) και των ολοκληρωμένων κατευθυντήριων γραμμών (ιδίως 7, 8 και 10) με την παροχή χρηματοδοτικής στήριξης για την επίτευξη των στόχων της Ευρωπαϊκής Ένωσης όσον αφορά την προαγωγή ενός υψηλού επιπέδου απασχόλησης, τη διασφάλιση κατάλληλης κοινωνικής προστασίας, την καταπολέμηση του κοινωνικού αποκλεισμού και της φτώχειας, καθώς και τη βελτίωση των συνθηκών εργασίας. 1.4.2. Ειδικός(οί) στόχος(οι) και σχετική(ές) δραστηριότητα(ες) ΔΒΔ/ΠΒΔ Ειδικοί στόχοι: 1. Ανάπτυξη και διάδοση υψηλής ποιότητας συγκριτικών αναλυτικών γνώσεων ώστε να εξασφαλίζεται ότι η πολιτική της ΕΕ για την απασχόληση και η κοινωνική πολιτική της, καθώς και η νομοθεσία της σχετικά με τις συνθήκες εργασίας βασίζονται σε αξιόπιστα στοιχεία και ανταποκρίνονται στις ανάγκες, τις προκλήσεις και τις συνθήκες στα επιμέρους κράτη μέλη και τις άλλες συμμετέχουσες χώρες· 2. Διευκόλυνση της αποτελεσματικής ανταλλαγής πληροφοριών χωρίς αποκλεισμούς, της αμοιβαίας μάθησης και του διαλόγου σχετικά με την πολιτική της Ένωσης για την απασχόληση και την κοινωνική πολιτική της, καθώς και τη νομοθεσία της σχετικά με τις συνθήκες εργασίας, σε επίπεδο Ένωσης και εθνικό και διεθνές επίπεδο, ώστε να βοηθούνται τα κράτη μέλη και οι άλλες συμμετέχουσες χώρες στην ανάπτυξη των πολιτικών τους και στην εφαρμογή της νομοθεσίας της Ένωσης· 3. Παροχή οικονομικής στήριξης στους φορείς χάραξης πολιτικής για να δοκιμάζουν μεταρρυθμίσεις στην κοινωνική πολιτική και στην πολιτική της αγοράς εργασίας, να ενισχύουν την ικανότητα των κύριων παραγόντων για εκπόνηση και εφαρμογή κοινωνικών πειραματισμών και να καθιστούν προσιτές τις σχετικές γνώσεις και την εμπειρία· 4. Παροχή, στις ευρωπαϊκές και εθνικές οργανώσεις, χρηματοδοτικής στήριξης για την ενίσχυση της ικανότητάς τους να αναπτύσσουν, να προωθούν και να στηρίζουν την εφαρμογή της πολιτικής της Ένωσης για την απασχόληση και της κοινωνικής πολιτικής της, καθώς και της νομοθεσίας της σχετικά με τις συνθήκες εργασίας. Σχετική(-ές) δραστηριότητα(-ες) ΔΒΔ/ΠΒΔ: 04 04 01 και 04 01 04 10 Ειδικοί στόχοι: 1. Εξασφάλιση διαφάνειας σχετικά με τις κενές θέσεις εργασίας, τις αιτήσεις για εργασία και οποιαδήποτε σχετική πληροφορία για τους ενδεχόμενους υποψηφίους και τους εργοδότες· αυτό επιτυγχάνεται με την ανταλλαγή και τη διάδοσή τους σε διακρατικό, διαπεριφερειακό και διασυνοριακό επίπεδο μέσω τυποποιημένων εντύπων κατάλληλων για όλες τις σχετικές χρήσεις· 2. Ανάπτυξη υπηρεσιών για την πρόσληψη και την τοποθέτηση εργαζομένων σε θέσεις εργασίας μέσω του συμψηφισμού προσφοράς και ζήτησης εργασίας σε ευρωπαϊκό επίπεδο· η αρχή αυτή θα καλύπτει όλες τις φάσεις της τοποθέτησης, από την προετοιμασία πριν από την πρόσληψη μέχρι τη βοήθεια μετά την τοποθέτηση, με σκοπό την επιτυχή ένταξη του αιτούντος στην αγορά εργασίας· οι υπηρεσίες αυτές περιλαμβάνουν στοχοθετημένα προγράμματα κινητικότητας για την πλήρωση των κενών θέσεων εργασίας εφόσον έχουν εντοπιστεί ελλείψεις στην αγορά εργασίας και/ή ανάγκη παροχής βοήθειας σε συγκεκριμένες ομάδες εργαζομένων, όπως οι νέοι. Σχετική(ές) δραστηριότητα(ες) ΔΒΔ/ΠΒΔ 04 03 04 και 04 01 04 04 Ειδικοί στόχοι: 1. Αύξηση της πρόσβασης στη μικροχρηματοδότηση και της διαθεσιμότητας αυτής, για: α) άτομα που έχασαν ή κινδυνεύουν να χάσουν την απασχόλησή τους, ή που αντιμετωπίζουν δυσκολίες στην ένταξη ή επανένταξή τους στην αγορά εργασίας, καθώς και άτομα που αντιμετωπίζουν κίνδυνο κοινωνικού αποκλεισμού ή ευάλωτα άτομα που βρίσκονται σε μειονεκτική θέση όσον αφορά την πρόσβαση στη συμβατική πιστωτική αγορά και που θέλουν να συστήσουν ή να αναπτύξουν τη δική τους πολύ μικρή επιχείρηση· β) πολύ μικρές επιχειρήσεις, ιδιαίτερα εκείνες που απασχολούν άτομα που αναφέρονται στο στοιχείο α)· 2. Οικοδόμηση της ικανότητας των παρόχων μικροπιστώσεων να λειτουργούν ως πιστωτικά ιδρύματα· 3. Στήριξη της ανάπτυξης των επιχειρήσεων κοινωνικής οικονομίας, κυρίως με τη διευκόλυνση της πρόσβασης σε χρηματοδότηση. Σχετική(ές) δραστηριότητα(ες) ΔΒΔ/ΠΒΔ 04 04 15 και 04 01 04 11 Αναμενόμενο(α) αποτέλεσμα(τα) και αντίκτυπος Απώτερος σκοπός του προγράμματος είναι η επίτευξη θετικών αλλαγών όσον αφορά την κοινωνικοοικονομική κατάσταση, όπως η αύξηση της απασχόλησης, η μείωση της φτώχειας, η αύξηση της κοινωνικής ένταξης και η βελτίωση των συνθηκών εργασίας. Οι προσπάθειες θα επικεντρωθούν στην επίτευξη του στόχου της στρατηγικής «Ευρώπη 2020» για ανάπτυξη χωρίς αποκλεισμούς και των πρωταρχικών στόχων της με στήριξη υψηλής προστιθέμενης αξίας στις δράσεις καίριας σημασίας των εμβληματικών πρωτοβουλιών «Ατζέντα για νέες δεξιότητες και θέσεις εργασίας», «Ευρωπαϊκή πλατφόρμα για την καταπολέμηση της φτώχειας και του κοινωνικού αποκλεισμού» και «Νεολαία σε κίνηση». Ωστόσο, το πρόγραμμα θα έχει πολύ περιορισμένο έλεγχο στις πραγματικές αλλαγές όσον αφορά την κοινωνικοοικονομική κατάσταση. Αντίθετα, ο βασικός στόχος και ρόλος του μέσου που θα το διαδεχτεί είναι η προώθηση της ανάπτυξης, του συντονισμού και της εφαρμογής μιας σύγχρονης, αποτελεσματικής και καινοτόμου πολιτικής της ΕΕ για την απασχόληση και κοινωνικής πολιτικής για την επίτευξη του προαναφερόμενου απώτερου στόχου με: – υποστήριξη της διαδικασίας λήψης αποφάσεων της ΕΕ στο νομοθετικό τομέα, σύμφωνα με τις αρχές της έξυπνης νομοθεσίας, επίσης για την ενίσχυση του συντονισμού των πολιτικών και της οικονομικής διακυβέρνησης· – επικέντρωση στη διεθνική διάσταση της πολιτικής της ΕΕ για την απασχόληση και της κοινωνικής πολιτικής της, της οποίας η προαγωγή απαιτεί συντονισμένη δράση σε όλα τα κράτη μέλη· – υποστήριξη της συλλογικής και αλληλοενισχυόμενης προσπάθειας των κρατών μελών να παγιώσουν τη συνεργασία σε επίπεδο ΕΕ και να ενισχύσουν την αμοιβαία μάθηση και τις κοινωνικές καινοτομίες· – ανάπτυξη υπηρεσιών για την πρόσληψη και την τοποθέτηση εργαζομένων (ιδιαίτερα νέων) σε θέσεις εργασίας με τον συμψηφισμό προσφοράς και ζήτησης εργασίας σε ευρωπαϊκό επίπεδο, προάγοντας με τον τρόπο αυτό τη γεωγραφική κινητικότητα των εργαζομένων· – διευκόλυνση της πρόσβασης στη χρηματοδότηση για τους επιχειρηματίες, ιδίως τους πλέον απομακρυσμένους από την αγορά εργασίας, και για τις επιχειρήσεις κοινωνικής οικονομίας. 1.4.3. Δείκτες αποτελεσμάτων και αντικτύπου Η προσέγγιση διαχείρισης βάσει αποτελεσμάτων που εφαρμόστηκε στο τρέχον πρόγραμμα Progress και η ετήσια παρακολούθηση της απόδοσης αποδείχτηκαν επιτυχείς για την προβολή των επιτευγμάτων του προγράμματος, καθώς και για την ενίσχυση της λογοδοσίας της ΕΕ. Με βάση την εν λόγω εμπειρία, το νέο πρόγραμμα διαθέτει σαφή λογική παρέμβασης (με την οποία ο ειδικός στόχος SMART συμβάλλει στην επίτευξη των γενικών στόχων) και ένα σύνολο αντίστοιχων δεικτών για τον αντίκτυπο και τα αποτελέσματα. Πρέπει να λαμβάνεται υπόψη ότι οι δραστηριότητες που σχετίζονται με τον άξονα Progress αποσκοπούν να συμβάλουν στους στρατηγικούς στόχους της στρατηγικής «Ευρώπη 2020»· ως εκ τούτου δεν συνεπάγονται την παροχή αγαθών ή υπηρεσιών· αντ’ αυτού οι δραστηριότητες που σχετίζονται με τον άξονα Progress έχουν έμμεσο αντίκτυπο στην ανάπτυξη της πολιτικής της ΕΕ για την απασχόληση και της κοινωνικής πολιτικής της, δεδομένου ότι η βελτίωση της χάραξης πολιτικής θα οδηγήσει σε καλύτερα κοινωνικοοικονομικά αποτελέσματα. Δεδομένου ότι ο άξονας Progress κατευθύνεται κατά κύριο λόγο με γνώμονα την πολιτική, η ανάπτυξη δεικτών είναι προβληματική· το ίδιο ισχύει και για τον καθορισμό ποσοτικών στόχων σε πιο συγκεντρωτικό επίπεδο (στη συγκεκριμένη περίπτωση, οι μετρήσεις γίνονται κατά κύριο λόγο με βάση υποκατάστατους δείκτες). Συνεπώς, είναι πολύ δύσκολο να καταστούν οι τέσσερις συγκεκριμένοι στόχοι του Progress πραγματικά «μετρήσιμοι», καθώς αυτοί είναι συγκεκριμένοι, εφικτοί, ρεαλιστικοί και χρονικά εξαρτώμενοι (έως το τέλος του προγράμματος). Για παράδειγμα, οι εκδηλώσεις αμοιβαίας μάθησης δεν είναι δυνατόν να μετρηθούν ποσοτικά, επειδή ο αριθμός τους και τα θέματά τους εξαρτώνται από το ενδιαφέρον των κρατών μελών και την προθυμία τους να φιλοξενήσουν τέτοιες εκδηλώσεις και να συμμετάσχουν σε αυτές· επίσης ο όγκος των γνώσεων εξαρτάται από τις ανάγκες για ανάπτυξη πολιτικής. Για το λόγο αυτό, προτείνεται η χρήση υποκειμενικών μεταβλητών, όπως η ικανοποίηση και η γνώση των ενδιαφερομένων μερών, οι έρευνες σχετικά με την αντίληψη του ρόλου της ΕΕ στην πολιτική για την απασχόληση και την κοινωνική πολιτική, καθώς και η προβλεπόμενη και η πραγματική χρήση των αποτελεσμάτων του Progress. Για παρόμοιους λόγους, δεν είναι δυνατον να προβλέπονται συγκεκριμένοι μεσοπρόθεσμοι στόχοι σε όλες τις περιπτώσεις. Παρόλα αυτά, η προσέγγιση εξακολουθεί να είναι συμβατή με μια διαχείριση βασισμένη στα αποτελέσματα την οποία προβλέπει αποτελεσματικούς στόχους σε επίπεδο παραπλήσιο το επίπεδο της συγκεκριμένης δραστηριότητας. Βλ. κατάλογο των δεικτών που αναφέρονται στο τμήμα 2.1.2 1.5. Αιτιολόγηση της πρότασης/πρωτοβουλίας 1.5.1. Βραχυπρόθεσμη ή μακροπρόθεσμη κάλυψη αναγκών Το πρόγραμμα θα επιδιώξει την υποστήριξη της Επιτροπής, των κρατών μελών και των βασικών ενδιαφερομένων μερών στο σχεδιασμό, το συντονισμό και την εφαρμογή πολιτικών μεταρρυθμίσεων που θα αποσκοπούν στην αντιμετώπιση των ακόλουθων μακροπρόθεσμων προκλήσεων: – υψηλά ποσοστά ανεργίας, ιδιαίτερα μεταξύ των ατόμων με χαμηλή ειδίκευση, των ηλικιωμένων εργαζομένων, των μεταναστών και των ατόμων με αναπηρίες· – όλο και περισσότερο κατακερματισμένη αγορά εργασίας, με την εμφάνιση πιο ευέλικτων εργασιακών προτύπων και άλλων προκλήσεων που έχουν αντίκτυπο στην ασφάλεια της απασχόλησης και στις συνθήκες εργασίας· – συρρικνούμενο εργατικό δυναμικό και αυξανόμενη πίεση στα συστήματα κοινωνικής προστασίας ως αποτέλεσμα της δημογραφικής αλλαγής (γήρανση του πληθυσμού)· – απαράδεκτα μεγάλος αριθμός ατόμων που ζουν κάτω από το όριο της φτώχειας και σε κατάσταση κοινωνικού αποκλεισμού. Βραχυπρόθεσμα, το πρόγραμμα στοχεύει στην αντιμετώπιση των ακόλουθων προβλημάτων /αναγκών: – ανάγκη για έγκυρα, συγκρίσιμα και προσιτά αποδεικτικά στοιχεία, στατιστικές και δείκτες, σε κλίμακα ΕΕ, προκειμένου να διασφαλιστεί ότι η πολιτική για την απασχόληση και η κοινωνική πολιτική και νομοθεσία είναι κατάλληλες για τις ανάγκες, τις προκλήσεις και τις συνθήκες στα επιμέρους κράτη μέλη· – ανάγκη για αμοιβαία μάθηση σε επίπεδο ΕΕ ούτως ώστε να αυξηθεί η κατανόηση και οικειοποίηση των στόχων και των πολιτικών της Ένωσης από τους υπευθύνους για τη χάραξη πολιτικής και τα ενδιαφερόμενα μέρη· – ανάγκη για κατάλληλη χρηματοδοτική στήριξη προς τους υπεύθυνους για τη χάραξη πολιτικής με σκοπό τη δοκιμή, την αξιολόγηση και την εφαρμογή καινοτόμων λύσεων σε ευρύτερη κλίμακα· – περιορισμένη γεωγραφική κινητικότητα στην Ευρώπη και ανεπαρκής στήριξη της αντιστοίχισης των επαγγελματικών προσόντων των αιτούντων εργασία προς τις προσφερόμενες θέσεις εργασίας· – περιορισμένη πρόσβαση στη χρηματοδότηση και τις μικροπιστώσεις για τις επιχειρήσεις κοινωνικής οικονομίας και τους ανέργους, για άτομα που κινδυνεύουν να χάσουν την απασχόλησή τους και άτομα που ανήκουν σε μειονεκτούσες ομάδες, για παράδειγμα, νέους ή ηλικιωμένους ή μετανάστες. 1.5.2. Προστιθέμενη αξία της συμμετοχής της ΕΕ Η ΕΕ βρίσκεται σε μοναδική θέση για να λειτουργήσει ως ευρωπαϊκή πλατφόρμα για την ανταλλαγή πολιτικής, καθώς και αμοιβαίας μάθησης στον τομέα της απασχόλησης και στον κοινωνικό τομέα που αφορά τα κράτη μέλη (συμπεριλαμβανομένων και των χωρών του ΕΟΧ και των υποψηφίων χωρών). Η γνώση της κάθε πολιτικής που διεξάγεται σε άλλες χώρες αυξάνει το φάσμα των επιλογών που έχουν στη διάθεσή τους οι αρμόδιοι για τη χάραξη πολιτικής, προωθεί καινοτόμους εξελίξεις πολιτικής και ενθαρρύνει τις εθνικές μεταρρυθμίσεις. Η δράση της ΕΕ προσφέρει προστιθέμενη αξία στη δράση που αναλαμβάνεται σε εθνικό επίπεδο, παρέχοντας ευρωπαϊκή διάσταση στη συγκέντρωση και τη σύγκριση τεκμηριωμένων στοιχείων, καθώς και στην ανάπτυξη στατιστικών εργαλείων, μεθόδων και κοινών δεικτών, έτσι ώστε να δημιουργείται πλήρης εικόνα της κατάστασης της απασχόλησης και της κοινωνικής κατάστασης. Τα εν λόγω στοιχεία ευρωπαϊκής διάστασης αποτελούν προϋπόθεση για μια έγκυρη ανάλυση των βασικών προκλήσεων του τομέα της απασχόλησης και των κοινωνικών προκλήσεων που αντιμετωπίζει κάθε κράτος μέλος. Επιπλέον, οι πληροφορίες αυτές είναι βασικές για την παρακολούθηση της προόδου προς την επίτευξη των στόχων της στρατηγικής «Ευρώπη 2020» και για την κατάρτιση των ειδικών κατά χώρα συστάσεων που απαιτούνται σύμφωνα με το «Ευρωπαϊκό Εξάμηνο». Η ανάγκη για καλύτερη εφαρμογή της νομοθεσίας της ΕΕ έχει αναγνωριστεί ως βασική προτεραιότητα στο πλαίσιο του θεματολογίου της «έξυπνης νομοθεσίας». Ο εκσυγχρονισμός της νομοθεσίας για να δημιουργηθεί ένα ομοιόμορφο πεδίο δράσης της ΕΕ και να εξασφαλιστεί ένα κοινό επίπεδο νομικής προστασίας από την ΕΕ για όλους στους τομείς της υγείας και της ασφάλειας στην εργασία, καθώς και του εργατικού δικαίου πραγματοποιείται καλύτερα σε επίπεδο ΕΕ. Η ΕΕ είναι επίσης καλύτερα σε θέση να χρηματοδοτήσει μέτρα για να βελτιωθεί η συμμόρφωση με τους κανόνες της ΕΕ και να εξετάζει συστηματικά την εφαρμογή της νομοθεσίας της ΕΕ σε όλα τα κράτη μέλη. Η ανάπτυξη της ικανότητας των βασικών δικτύων της κοινωνίας των πολιτών σε ευρωπαϊκό επίπεδο να υποστηρίζουν και να αναπτύσσουν τους στόχους κοινωνικής πολιτικής της Ένωσης επιτυγχάνεται καλύτερα σε επίπεδο ΕΕ. Χάρη στο νέο πρόγραμμα, ιδίως χάρη στον άξονα EURES, τα κράτη μέλη θα επωφεληθούν από μεγαλύτερη κινητικότητα στην αγορά εργασίας εντός της ΕΕ, η οποία μπορεί να βοηθήσει στην πλήρωση κενών θέσεων απασχόλησης που χαρακτηρίζονται από κρίσιμες ελλείψεις προσωπικού ή πληρούνται δύσκολα και, με τον τρόπο αυτό, να ενισχύσει την οικονομική δραστηριότητα και να συμβάλει στην οικονομική ανάπτυξη. Η μεγαλύτερη κινητικότητα στην ευρωπαϊκή αγορά εργασίας είναι επίσης ουσιαστικής σημασίας για την πραγματοποίηση ενός χώρου χωρίς εσωτερικά σύνορα και για την ενίσχυση της οικονομικής και κοινωνικής συνοχής και της ενεργού συμμετοχής του ευρωπαίου πολίτη στα κοινά. Τα θεσμικά όργανα της ΕΕ, και ιδίως η Επιτροπή, η οποία διαθέτει τους διοικητικούς πόρους, την εμπειρογνωμοσύνη και την ικανότητα να συντονίζει ένα διεθνικό δίκτυο όπως το EURES, θα πρέπει, ως εκ τούτου, να στηρίζουν και να διευκολύνουν τη δράση για την ενίσχυση της γεωγραφικής κινητικότητας των εργαζομένων. Η Επιτροπή μπορεί επίσης να παράσχει προστιθέμενη αξία στο δίκτυο EURES με την ανάπτυξη πολιτικών για την αντιμετώπιση των εμποδίων στην ελεύθερη κυκλοφορία που εξακολουθούν να υφίστανται, για τη διευκόλυνση της ανταλλαγής ορθών πρακτικών και την εξασφάλιση αμοιβαίας μάθησης μεταξύ των μελών του δικτύου EURES. Η ενίσχυση της διαθεσιμότητας μικροπιστώσεων μπορεί να επιτευχθεί καλύτερα σε ευρωπαϊκό επίπεδο: Πρώτον, η Επιτροπή, σε συνεργασία με το Ευρωπαϊκό Ταμείο Επενδύσεων, μπορεί πλέον να αξιοποιήσει την εμπειρία που αποκομίσθηκε από τον ισχύοντα ευρωπαϊκό μηχανισμό μικροχρηματοδοτήσεων Progress και άλλες πρωτοβουλίες σε επίπεδο ΕΕ στον τομέα των μικροχρηματοδοτήσεων. Τα ιδρύματα παροχής μικροχρηματοδότησης σε όλα τα κράτη μέλη έχουν πλέον τη δυνατότητα να αξιοποιούν αυτή την εμπειρία, χωρίς να απαιτείται από τις εθνικές, περιφερειακές ή τοπικές αρχές τους να χρησιμοποιούν δικούς τους πόρους για να θεσπίσουν παρόμοια συστήματα. Η δράση σε επίπεδο ΕΕ μπορεί να προλειάνει το έδαφος για την ενίσχυση εθνικής και περιφερειακής δράσης στο μέλλον και, ως εκ τούτου, πρέπει να περιλαμβάνει ανάπτυξη ικανοτήτων και κινητοποίηση μεσαζόντων και φορέων διάδοσης, έτσι ώστε να δημιουργήσει ένα σύστημα συνολικής υποστήριξης. Επιπλέον, εάν οι οικονομικοί πόροι συγκεντρώνονται σε ευρωπαϊκό επίπεδο, είναι πιθανότερο να επιτυγχάνεται επιπλέον χρηματοδότηση από τρίτους επενδυτές, όπως η Ευρωπαϊκή Τράπεζα Επενδύσεων η οποία, στην περίπτωση του Μηχανισμού Μικροχρηματοδοτήσεων Progress, πραγματοποίησε συνεισφορά ίση με εκείνη της ΕΕ ύψους 100 εκατ. ευρώ. Αυτό ισχύει επίσης για ένα μετοχικό αμοιβαίο κεφάλαιο σε επίπεδο ΕΕ για επενδύσεις σε επιχειρήσεις κοινωνικής οικονομίας, το οποίο αναμένεται να προσελκύσει περισσότερους πόρους από άλλους επενδυτές. 1.5.3. Διδάγματα που αποκομίστηκαν από ανάλογες εμπειρίες του παρελθόντος Η ενδιάμεση αξιολόγηση του προγράμματος PROGRESS (2007-2013) καταλήγει στο συμπέρασμα ότι οι στόχοι του συνάδουν κατά πολύ με τους στρατηγικούς στόχους της Επιτροπής, όπως καθορίζονται στη στρατηγική της Λισαβόνας και στην στρατηγική «Ευρώπη 2020». Τα κυριότερα είδη των δραστηριοτήτων (δραστηριότητες ανάλυσης και αμοιβαίας μάθησης, ενίσχυση των κύριων φορέων) που ασκούνται σύμφωνα με το πρόγραμμα είναι αποτελεσματικά για την επίτευξη των στόχων του. Ο ετήσιος προγραμματισμός, η υλοποίηση, η παρακολούθηση και η αξιολόγηση των δραστηριοτήτων θεωρούνται γενικώς κατάλληλα. Ωστόσο, συνιστάται να αναπτυχθεί πολυετής προγραμματισμός για να τεθούν μακροπρόθεσμοι στρατηγικοί στόχοι πολιτικής, παράλληλα με τις προτεραιότητες ετήσιας χρηματοδότησης. Μια εκ των υστέρων αξιολόγηση του δικτύου EURES (2006-2008) δείχνει ότι, σε σύγκριση με άλλα δίκτυα της ΕΕ, το EURES επικεντρώνεται σε σημαντικά μεγαλύτερο βαθμό στις ευκαιρίες απασχόλησης και αποτελεί επίσης το μόνο δίκτυο που επιδιώκει να παράσχει ειδικές υπηρεσίες αντιστοίχισης προσφοράς και ζήτησης εργασίας. Η πύλη του EURES για την επαγγελματική κινητικότητα εκτιμάται από τους αιτούντες θέση εργασίας, τα άτομα που επιθυμούν να αλλάξουν θέση εργασίας και τους εργοδότες, οι οποίοι βλέπουν σαφή οφέλη, δεδομένου ότι μπορούν να λαμβάνουν – ή να διαβιβάζουν – πληροφορίες για κενές θέσεις εργασίας σε ολόκληρη την Ευρώπη. Δεδομένου ότι η ΕΕ άρχισε την παροχή στήριξης για μικροχρηματοδότηση μόνο κατά το δεύτερο εξάμηνο του 2010, δεν έχει ακόμη διεξαχθεί ανεξάρτητη αξιολόγηση. Κρίνοντας από αντιδράσεις των ενδιαφερομένων μερών [Ευρωπαϊκό Δίκτυο Μικροχρηματοδότησης (ΕΔΜ), που αντιπροσωπεύει τον ευρωπαϊκό τομέα μικροχρηματοδοτήσεων] ο μηχανισμός μικροχρηματοδότησης σε επίπεδο ΕΕ ανταποκρίνεται στις προσδοκίες. Ενθαρρύνει τη δημιουργία εθνικών ή περιφερειακών προγραμμάτων στήριξης· πραγματοποιεί οικονομίες κλίμακας ή /και ελαχιστοποιεί τον κίνδυνο της αποτυχίας σε τομείς στους οποίους ένα επιμέρους κράτος μέλος δεν μπορεί να διαθέσει την απαιτούμενη κρίσιμη μάζα και δημιουργεί σημαντικότερη μόχλευση από ό, τι τα εθνικά προγράμματα μικρής κλίμακας. 1.5.4. Συνέπεια και ενδεχόμενη συνέργεια με άλλα συναφή μέσα Η Επιτροπή, σε συνεργασία με τα κράτη μέλη, διασφαλίζει ότι οι δραστηριότητες που διεξάγονται στο πλαίσιο του προγράμματος είναι συνεκτικές και συμπληρωματικές προς τις άλλες δράσεις της Ένωσης και δεν τις επικαλύπτουν, ιδίως στο πλαίσιο του Ευρωπαϊκού Κοινωνικού Ταμείου (ΕΚΤ) και σε τομείς όπως ο κοινωνικός διάλογος, η δικαιοσύνη και τα θεμελιώδη δικαιώματα, η εκπαίδευση, η επαγγελματική κατάρτιση και η πολιτική για τη νεολαία, η έρευνα και η καινοτομία, η επιχειρηματικότητα, η υγεία, η διεύρυνση και οι εξωτερικές σχέσεις και η γενική οικονομική πολιτική. 1.6. Διάρκεια και δημοσιονομικός αντίκτυπος της δράσης þ Πρόταση /πρωτοβουλία περιορισμένης διάρκειας. – þ Πρόταση /πρωτοβουλία από την 01/01/2014 έως τις 31/12/2020 – þ Δημοσιονομικός αντίκτυπος από το 2014 έως το 2020 ¨ Πρόταση /πρωτοβουλία απεριόριστης διάρκειας – Εκτέλεση με περίοδο έναρξης από το ΕΕΕΕ έως το ΕΕΕΕ, – και στη συνέχεια λειτουργία με κανονικό ρυθμό. 1.7. Προβλεπόμενος(οι) τρόπος(οι) διαχείρισης þ Κεντρική άμεση διαχείριση από την Επιτροπή ¨ Κεντρική έμμεση διαχείριση με ανάθεση καθηκόντων εκτέλεσης σε: – ¨ εκτελεστικούς οργανισμούς – ¨ οργανισμούς που έχει συστήσει η Ένωση – ¨ εθνικούς δημόσιους οργανισμούς/ οργανισμούς με αποστολή δημόσιας υπηρεσίας – ¨ πρόσωπα επιφορτισμένα με την εκτέλεση συγκεκριμένων δράσεων δυνάμει του τίτλου V της συνθήκης για την Ευρωπαϊκή Ένωση, όπως προσδιορίζονται στην αντίστοιχη βασική πράξη κατά την έννοια του άρθρου 49 του δημοσιονομικού κανονισμού ¨ Επιμερισμένη διαχείριση με τα κράτη μέλη ¨ Αποκεντρωμένη διαχείριση με τρίτες χώρες þ Από κοινού διαχείριση με διεθνείς οργανισμούς Η άμεση κεντρική διαχείριση (άρθρο 53α του δημοσιονομικού κανονισμού) εφαρμόζεται σε όλες τις δραστηριότητες που διεξάγονται στο πλαίσιο των τμημάτων Progress και EURES. Οι δραστηριότητες που διεξάγονται στο πλαίσιο του άξονα μικροχρηματοδότησης και κοινωνικής επιχειρηματικότητας θα εφαρμοσθούν σύμφωνα με την από κοινού διαχείριση (θα υπογραφούν συμφωνίες από την Επιτροπή με διεθνή χρηματοπιστωτικά ιδρύματα όπως η ΕΤΕπ/ΕΤαΕ). 2. MEΤΡΑ ΔΙΑΧΕΙΡΙΣΗΣ 2.1. Διατάξεις στον τομέα της παρακολούθησης και της υποβολής εκθέσεων 2.1.1. Ρυθμίσεις παρακολούθησης και αξιολόγησης Το πρόγραμμα θα παρακολουθείται σε ετήσια βάση τόσο για την αξιολόγηση της προόδου στην επίτευξη των γενικών και ειδικών στόχων του με βάση σαφείς δείκτες όσο και για την εξασφάλιση της δυνατότητας πραγματοποίησης των αναγκαίων προσαρμογών της πολιτικής και των προτεραιοτήτων χρηματοδότησης. Η παρακολούθηση θα επιτρέψει επίσης την αξιολόγηση του τρόπου με τον οποίο αντιμετωπίζονται τα θέματα ισότητας μεταξύ ανδρών και γυναικών και καταπολέμησης των διακρίσεων σε όλες τις δραστηριότητες του ολοκληρωμένου προγράμματος. Το πρόγραμμα θα υπόκειται σε ενδιάμεση και εκ των υστέρων αξιολόγηση. Η ενδιάμεση αξιολόγηση θα έχει στόχο τη μέτρηση της προόδου που σημειώθηκε σχετικά με την επίτευξη των στόχων του προγράμματος, τον προσδιορισμό του κατά πόσον οι πόροι χρησιμοποιούνται αποτελεσματικά και την αξιολόγηση της ευρωπαϊκής προστιθέμενης αξίας. Η ενδιάμεση έκθεση αξιολόγησης θα πρέπει να έχει υποβληθεί έως το τέλος του 2017 για να χρησιμοποιηθεί στην κατάρτιση ενός μέσου που θα διαδεχτεί το πρόγραμμα. Η τελική αξιολόγηση θα εξετάζει, επιπλέον, τον αντίκτυπο του προγράμματος. Η εκ των υστέρων αξιολόγηση πρέπει να έχει υποβληθεί έως το τέλος του 2022 το αργότερο. Λόγω της μεγαλύτερης διάρκειας ισχύος του άξονα μικροχρηματοδότησης και κοινωνικής επιχειρηματικότητας (οι επενδύσεις θα πραγματοποιούνται επί δέκα έτη μετά την έναρξη ισχύος του μέσου) μια ειδική τελική αξιολόγηση θα πραγματοποιηθεί για τον άξονα αυτό το αργότερο ένα έτος μετά τη λήξη της ισχύος των συμφωνιών που έχουν συναφθεί μεταξύ της Επιτροπής και του Ευρωπαϊκού Ταμείου Επενδύσεων. 2.1.2. Δείκτες επιδόσεων Γενικοί στόχοι Δείκτες || Τρέχουσα κατάσταση || Μακροπρόθεσμοι στόχοι Ενίσχυση της οικειοποίησης των στόχων της ΕΕ στον τομέα της απασχόλησης, στον κοινωνικό τομέα και στον τομέα των συνθηκών εργασίας από τους βασικούς αρμόδιους για τη χάραξη πολιτικής σε επίπεδο Ένωσης και σε εθνικό επίπεδο, καθώς και από άλλα ενδιαφερόμενα μέρη, έτσι ώστε να ασκείται συγκεκριμένη και συντονισμένη δράση τόσο σε επίπεδο Ένωσης όσο και σε επίπεδο κρατών μελών Ενεργός συμμετοχή των ενδιαφερόμενων μερών σε επίπεδο ΕΕ και κρατών μελών κατά τη συζήτηση των κοινών προκλήσεων και συγκεκριμένη δράση για την αντιμετώπισή τους || Δεν υπάρχει ενιαία μέθοδος για τη μέτρηση του επιπέδου συμμετοχής των ενδιαφερομένων μερών στη συζήτηση περί πολιτικής. Πρόσφατες αξιολογήσεις[21] έχουν αποκαλύψει ότι η συμμετοχή των ενδιαφερόμενων μερών ποικίλλει ανάλογα με το θέμα πολιτικής και σε όλα τα κράτη μέλη. Από την πλέον πρόσφατη ετήσια έκθεση απόδοσης του PROGRESS προκύπτει ότι υπάρχει τάση των αρχών (ΕΕ, εθνικών, περιφερειακών ή τοπικών) να έχουν στενότερους δεσμούς μεταξύ τους παρά με τους κοινωνικούς εταίρους και τις ΜΚΟ. || Εξίσου ενεργός συμμετοχή όλων των σχετικών ενδιαφερομένων μερών σε επίπεδο ΕΕ και σε όλα τα κράτη μέλη. Αποδοχή των σχετικών ειδικών κατά χώρα συστάσεων || Ο δείκτης βασίζεται στις ειδικές κατά χώρα συστάσεις που εκδόθηκαν για πρώτη φορά τον Ιούνιο του 2011. Η προηγούμενη σχετική μέτρηση μπορεί να αποτελεί εκτίμηση της ευθυγράμμισης, εκ μέρους των κρατών μελών, των πολιτικών τους για την απασχόληση και των κοινωνικών πολιτικών τους προς τους στόχους της ΕΕ (με βάση την εκτίμηση εκ μέρους της Επιτροπής της προηγούμενης ΕΕΣ και του περιεχομένου των προηγούμενων ειδικών κατά χώρα ολοκληρωμένων συστάσεων), γεγονός που υποδηλώνει ότι έως και τρία τέταρτα των κρατών μελών διαθέτουν πολιτική ή στρατηγικές που συνάδουν με τους στόχους της ΕΕ. || Όλα τα κράτη μέλη αποδέχονται τις ειδικές κατά χώρα συστάσεις στους τομείς της απασχόλησης, των συνθηκών εργασίας και τον κοινωνικό τομέα (όπως πιστοποιείται από τις στρατηγικές και τις πολιτικές που αναφέρονται στα μεταγενέστερα εθνικά προγράμματα μεταρρυθμίσεων). Υποστήριξη της ανάπτυξης κατάλληλων, προσιτών και αποτελεσματικών συστημάτων κοινωνικής προστασίας και αγορών εργασίας και η διευκόλυνση της πολιτικής μεταρρύθμισης, με την προαγωγή της χρηστής διακυβέρνησης, της αμοιβαίας μάθησης και της κοινωνικής καινοτομίας Συνέπειες της χρήσης των αποτελεσμάτων της κοινωνικής καινοτομίας στο σχεδιασμό και στην εφαρμογή ενεργών πολιτικών αγοράς εργασίας και κοινωνικής προστασίας || Η υποστήριξη της κοινωνικής καινοτομίας είναι νέος τομέας παρέμβασης. Υπάρχει έλλειψη πιο συστηματικής προσέγγισης για την πλήρη χρήση των αποτελεσμάτων της κοινωνικής καινοτομίας στις ενεργούς πολιτικές αγοράς εργασίας και κοινωνικής προστασίας. || Κάθε κράτος μέλος στο εθνικό του πρόγραμμα μεταρρυθμίσεων αναφέρει ένα τουλάχιστον παράδειγμα σχεδιαζόμενης ή τρέχουσας χρήσης των διαθέσιμων αποτελεσμάτων κοινωνικής καινοτομίας στο σχεδιασμό και εφαρμογή ενεργών πολιτικών αγοράς εργασίας και κοινωνικής προστασίας. Ευαισθητοποίηση του κοινού ως προς την κοινωνική καινοτομία || Όπως παραπάνω. || Όπως παραπάνω. Εκσυγχρονισμός της νομοθεσίας της Ένωσης σύμφωνα με τις αρχές της «έξυπνης νομοθεσίας» και διασφάλιση ότι η νομοθεσία της Ένωσης σε θέματα σχετικά με τις συνθήκες εργασίας εφαρμόζεται αποτελεσματικά Ποσοστό α) του νομοθετικού κεκτημένου (οδηγίες) που επανεξετάζεται διεξοδικά β) του προκύπτοντος αριθμού ουσιαστικών προτάσεων για την αναθεώρηση (κατάργηση, συγχώνευση) της ισχύουσας ή τη θέσπιση νέας νομοθεσίας || α) Μία οδηγία (η οδηγία περί χρόνου εργασίας) είναι σήμερα υπό επανεξέταση. β) μ.δ. || α) Το 100% των οδηγιών που αφορούν θέματα σχετικά με τις συνθήκες εργασίας θα έχει επανεξεταστεί πλήρως έως το τέλος του προγράμματος. β) Όπου ενδείκνυται, η Επιτροπή θα κινήσει δράση για την τροποποίηση, τη διασαφήνιση ή την απλούστευση της ισχύουσας νομοθεσίας ή τη θέσπιση νέας, εφόσον αυτό δικαιολογείται από εκτίμηση αντικτύπου και, κατά περίπτωση, μετά από διαβούλευση με τους κοινωνικούς εταίρους της ΕΕ. Συμμόρφωση των κρατών μελών με τη νομοθεσία της ΕΕ (ποσοστό μεταφοράς στο εθνικό δίκαιο και παράγοντας κατακερματισμού) || Το 2010, το ποσοστό μεταφοράς στο εθνικό δίκαιο ήταν 98,3% για τις οδηγίες εργατικού δικαίου και 100% για τις οδηγίες σχετικά με την υγεία και την ασφάλεια στην εργασία· οι αντίστοιχοι παράγοντες κατακερματισμού ήταν 5% και 0%. Η ιστορική ανάλυση δείχνει ότι αυτά τα ποσοστά τείνουν να επιδεινώνονται μετά την εισαγωγή νέας νομοθεσίας. Ενόψει της πιθανής δράσης της Επιτροπής για την τροποποίηση, τη διασαφήνιση ή την απλούστευση της ισχύουσας νομοθεσίας ή τη θέσπιση νέας, είναι σημαντικό να διατηρηθεί το υψηλό ποσοστό μεταφοράς στο εθνικό δίκαιο και ο χαμηλός παράγοντας κατακερματισμού. || ποσοστό μεταφοράς στο εθνικό δίκαιο 100%, και, αντίστοιχα, χαμηλός παράγοντας κατακερματισμού 0%. Ενεργός θέση σε εφαρμογή και επιβολή || Επί του παρόντος, η ενεργός θέση σε εφαρμογή και επιβολή εκτιμώνται ποιοτικά (μέσω αξιολογήσεων και δικτύων ανεξάρτητων εμπειρογνωμόνων) και ποικίλλουν ανά χώρα και ανά οδηγία. || Το 100% των οδηγιών σχετικά με τις συνθήκες εργασίας εφαρμόζεται και επιβάλλεται ενεργώς σε όλα σχεδόν τα κράτη μέλη (ποιοτική αξιολόγηση). Προαγωγή της γεωγραφικής και επαγγελματικής κινητικότητας των εργαζομένων και η αύξηση των ευκαιριών απασχόλησης με την ανάπτυξη αγορών εργασίας της Ένωσης, ανοικτών για όλους και με πρόσβαση από όλους Αντίκτυπος της γεωγραφικής κινητικότητας στο ΑΕγχΠ των κρατών μελών || Διεξάγονται προκαταρκτικές ενέργειες για τη διαμόρφωση προτύπου και την εκτίμηση αντικτύπου σε συγκεκριμένες χώρες (π.χ. Ηνωμένο Βασίλειο και Ιρλανδία), οι οποίες όμως δεν καλύπτουν το σύνολο της Ένωσης. Η έκθεση για την απασχόληση στην Ευρώπη του 2008 εκτιμά ότι οι ροές κινητικότητας από την ΕΕ-8 αύξησαν κατά 0,4% το ΑΕγχΠ της Ιρλανδίας και κατά 0,3% το ΑΕγχΠ του Ηνωμένου Βασιλείου μέχρι το 2007. || Ο αντίκτυπος της γεωγραφικής κινητικότητας στο ΑΕγχΠ των κρατών μελών εκτιμάται για το σύνολο της Ένωσης και είναι θετικός. Σύμφωνα με μια μακροπρόθεσμη εκτίμηση προβλέπεται μια επιπλέον αύξηση κατά 1,7% του ΑΕγχΠ στην Ιρλανδία και κατά 0,6% στο ΗΒ μέχρι το 2015 σε σύγκριση με την προ της διεύρυνσης κατάσταση. Αντίκτυπος της γεωγραφικής κινητικότητας στη μείωση των κενών θέσεων απασχόλησης /των θέσεων που χαρακτηρίζονται από κρίσιμες ελλείψεις προσωπικού || Διεξάγονται προκαταρκτικές ενέργειες για τη διαμόρφωση προτύπου και την εκτίμηση αντικτύπου σε συγκεκριμένες χώρες, οι οποίες όμως δεν καλύπτουν το σύνολο της Ένωσης. || Ο αντίκτυπος της γεωγραφικής κινητικότητας στη μείωση των κενών θέσεων απασχόλησης /των θέσεων που χαρακτηρίζονται από κρίσιμες ελλείψεις προσωπικού εκτιμάται για το σύνολο της Ένωσης και είναι θετικός. Διαφορά της συμμετοχής στην αγορά εργασίας και ποσοστά απασχόλησης των μετακινούμενων εργαζομένων μεταξύ χώρας υποδοχής και χώρας καταγωγής || Οι μετακινούμενοι εντός της Ένωσης εργαζόμενοι τείνουν να επιτυγχάνουν υψηλότερα ποσοστά απασχόλησης από τους μη μετακινούμενους εργαζόμενους. || Πληροφορίες διατίθενται από την έρευνα της Eurostat για το εργατικό δυναμικό και άλλες στατιστικές. Προαγωγή της απασχόλησης και της κοινωνικής ένταξης με την αύξηση της διαθεσιμότητας μικροχρηματοδότησης και της προσβασιμότητας σ’ αυτήν για τις ευάλωτες ομάδες και τις πολύ μικρές επιχειρήσεις και με την αύξηση της χρηματοδότησης σε επιχειρήσεις κοινωνικής οικονομίας Αριθμός επιχειρήσεων που συστάθηκαν ή ενοποιήθηκαν, οι οποίες επωφελήθηκαν από υποστήριξη της ΕΕ || 0 || 51000 (από τις οποίες 1000 επιχειρήσεις κοινωνικής οικονομίας) Αριθμός θέσεων εργασίας που δημιουργήθηκαν ή διατηρήθηκαν με τη δημιουργία ή ανάπτυξη μιας επιχείρησης || Σύμφωνα με μια αξιολόγηση του προγράμματος ΠΑΚ, δημιουργήθηκαν 1,2 θέσεις εργασίας ανά μικροδάνειο που παρασχέθηκε. || Χαρακτηριστικά των προσώπων (ηλικία, φύλο, μειονότητα, καθεστώς απασχόλησης…) που συνέστησαν ή ανέπτυξαν επιχείρηση με την υποστήριξη της ΕΕ μέσω μικροπίστωσης || Δεν διατίθενται στοιχεία. || Το 50% των δικαιούχων είναι άνεργοι ή προέρχονται από μειονεκτούσες ομάδες. Ειδικοί στόχοι Δείκτες || Τελευταία γνωστά αποτελέσματα || Μεσοπρόθεσμος στόχος 1. Ανάπτυξη και τη διάδοση υψηλής ποιότητας συγκριτικών αναλυτικών γνώσεων ώστε να εξασφαλίζεται ότι η πολιτική της Ένωσης για την απασχόληση και η κοινωνική πολιτική της, καθώς και η νομοθεσία της σχετικά με τις συνθήκες εργασίας βασίζονται σε αξιόπιστα στοιχεία και ανταποκρίνονται στις ανάγκες, τις προκλήσεις και τις συνθήκες στα επιμέρους κράτη μέλη και τις λοιπές συμμετέχουσες χώρες Ικανοποίηση των ενδιαφερομένων μερών και δηλωμένη χρήση εκ μέρους τους των γνώσεων που προκύπτουν από το πρόγραμμα || Διάφορα ενδιαφερόμενα μέρη (Επιτροπή, ΕΚ, εθνικές διοικήσεις, φορείς εκτέλεσης, κοινωνικοί εταίροι, ΜΚΟ, κ.λπ.) χρησιμοποιούν τις γνώσεις που προκύπτουν από το τρέχον πρόγραμμα Progress Η ετήσια έρευνα του 2010 δείχνει ότι τα ενδιαφερόμενα μέρη που γνωρίζουν τις γνώσεις που προκύπτουν (περίπου 50%) θεωρούν ότι είναι χρήσιμες (85% περίπου των ενδιαφερομένων μερών που απάντησαν στην έρευνα) και σχεδιάζουν να τις χρησιμοποιήσουν ή τις χρησιμοποιούν. || Επέκταση του πεδίου των ενδιαφερόμενων μερών που γνωρίζουν τις γνώσεις που προκύπτουν από το πρόγραμμα (αύξηση της επίγνωσης των βασικών δημιουργουμένων γνώσεων: 75% των ενδιαφερομένων μερών που απάντησαν στην έρευνα), και διατήρηση του υψηλού ποσοστού ικανοποίησης (85% ή περισσότερο των ενδιαφερομένων μερών που απάντησαν στην έρευνα). Μερίδιο των πρωτοβουλιών πολιτικής, οι οποίες προωθούνται από τη ΓΔ EMPL και επικαιροποιούνται με τις γνώσεις που προκύπτουν από το πρόγραμμα || Δεν διατίθενται στοιχεία. || 100% των πρωτοβουλιών της ΕΕ για την απασχόληση και την κοινωνική πολιτική και της δράσης για τη νομοθεσία σχετικά με τις συνθήκες εργασίας επικαιροποιούνται με τις γνώσεις που προκύπτουν από το πρόγραμμα. Μερίδιο προσπάθειας[22] αφιερωμένης στην ανάπτυξη νέων (ανύπαρκτων κατά το παρελθόν) γνώσεων (ιδέες, έννοιες, προσεγγίσεις, πρότυπα, αναλύσεις προοπτικών) || Δεν υπάρχει ακριβής εκτίμηση, αλλά το μερίδιο του προϋπολογισμού που διατίθεται για τη δημιουργία του εν λόγω τύπου γνώσεων είναι περίπου 10-20%. Το μερίδιο αυτό αναμένεται να αυξηθεί, ιδίως λόγω της έμφασης στην κοινωνική καινοτομία. || Τουλάχιστον 25% του προϋπολογισμού είναι αφιερωμένο στην ανάπτυξη νέων (ανύπαρκτων κατά το παρελθόν) γνώσεων (ιδέες, έννοιες, προσεγγίσεις, πρότυπα, αναλύσεις προοπτικών). 2. Διευκόλυνση της αποτελεσματικής ανταλλαγής πληροφοριών χωρίς αποκλεισμούς, της αμοιβαίας μάθησης και του διαλόγου σχετικά με την πολιτική της Ένωσης για την απασχόληση και την κοινωνική πολιτική της, καθώς και τη νομοθεσία της σχετικά με τις συνθήκες εργασίας, σε επίπεδο Ένωσης και σε εθνικό και διεθνές επίπεδο, ώστε να βοηθούνται τα κράτη μέλη και οι λοιπές συμμετέχουσες χώρες στην ανάπτυξη των πολιτικών τους και στην εφαρμογή της νομοθεσίας της Ένωσης Το δηλωθέν όφελος από την καλύτερη κατανόηση των πολιτικών και των στόχων της ΕΕ (συμπεριλαμβανομένης, εφόσον ενδείκνυται, της ενσωμάτωσης των θεμάτων ισότητας των φύλων και απαγόρευσης των διακρίσεων) || Περίπου το 89% των προσώπων που απάντησαν στην ετήσια έρευνα του 2010 ισχυρίζονται ότι απέκτησαν καλύτερη κατανόηση των στόχων πολιτικής της ΕΕ με τη συμμετοχή σε εκδηλώσεις που χρηματοδοτούνται από το Progress. || 9 στα 10 ενδιαφερόμενα μέρη ισχυρίζονται ότι απέκτησαν καλύτερη κατανόηση των στόχων πολιτικής της ΕΕ με τη συμμετοχή σε εκδηλώσεις που χρηματοδοτούνται από το πρόγραμμα. Ο βαθμός στον οποίο οι εκδηλώσεις αμοιβαίας μάθησης /ανταλλαγής πληροφοριών πραγματοποιούνται χωρίς αποκλεισμούς και πληρούν τις ελάχιστες προδιαγραφές για τη διαβούλευση || Η συμπληρωματική έρευνα του 2010 αποκαλύπτει ότι οι εκδηλώσεις αμοιβαίας μάθησης που χρηματοδοτούνται από το Progress εκτιμώνται ιδιαίτερα για τη σαφήνεια των συζητούμενων θεμάτων και τη συμμετοχή των υπεύθυνων λήψης αποφάσεων (4 στα 5 ενδιαφερόμενα μέρη που απάντησαν εκφράζουν θετική γνώμη), αλλά ελαφρώς λιγότερο όσον αφορά τη συμμετοχή άλλων ενδιαφερομένων μερών (κοινωνικών εταίρων, ΜΚΟ κ.λπ.). || 4 στα 5 ενδιαφερόμενα μέρη ισχυρίζονται ότι οι εκδηλώσεις αμοιβαίας μάθησης /ανταλλαγής πληροφοριών πραγματοποιούνται χωρίς αποκλεισμούς και πληρούν σαφώς όλες τις προδιαγραφές για τη διαβούλευση. Η δηλωθείσα (προβλεπόμενη /πραγματική) χρήση των πληροφοριών που αποκτήθηκαν για τη χάραξη /προάσπιση πολιτικής από τους εμπλεκομένους συμμετέχοντες αλλά και άλλους υπευθύνους λήψης αποφάσεων και ενδιαφερόμενα μέρη || Η εκ των υστέρων έρευνα του 2010 για τις εκδηλώσεις που χρηματοδοτούνται από το Progress αποκάλυψε ότι περίπου 2 /3 των συμμετεχόντων προτίθενται να χρησιμοποιήσουν ή πράγματι χρησιμοποιούν τις αποκτώμενες πληροφορίες για τη χάραξη ή την προάσπιση πολιτικής. Η ουσιώδης πρόκληση (ειδικά στην περίπτωση των εκδηλώσεων αμοιβαίας μάθησης) είναι, ωστόσο, να προαχθεί η ανταλλαγή πληροφοριών που αποκτήθηκαν με άλλους υπεύθυνους λήψης αποφάσεων και ενδιαφερόμενα μέρη (δηλαδή, εκείνους που δεν συμμετείχαν). || - 3 στους 4 εμπλεκομένους συμμετέχοντες δηλώνουν (προβλεπόμενη /πραγματική) χρήση των πληροφοριών που αποκτήθηκαν. - Βελτιωμένη ανταλλαγή πληροφοριών με άλλους υπεύθυνους λήψης αποφάσεων και ενδιαφερόμενα μέρη (που δεν συμμετείχαν). 3. Παροχή οικονομικής στήριξης στους υπεύθυνους χάραξης πολιτικής για να δοκιμάζουν μεταρρυθμίσεις στην κοινωνική πολιτική και στην πολιτική της αγοράς εργασίας, ενίσχυση της ικανότητας των κύριων παραγόντων για εκπόνηση και εφαρμογή κοινωνικών πειραματισμών και παροχή σε όλους της δυνατότητας πρόσβασης στις σχετικές γνώσεις και εμπειρία Η δηλωθείσα (προβλεπόμενη /πραγματική) χρήση των πληροφοριών που αποκτήθηκαν για τη χάραξη /προάσπιση πολιτικής από τους εμπλεκομένους συμμετέχοντες αλλά και άλλους υπευθύνους λήψης αποφάσεων και ενδιαφερόμενα μέρη || Η υποστήριξη της κοινωνικής καινοτομίας είναι νέος τομέας παρέμβασης, γι’ αυτό δε